LV Eiropas Savienības Oficiālais Vēstnesis C 65/1

KOMISIJAS PAZIŅOJUMS

TEHNISKIE NORĀDĪJUMI PAR REGULAS (EK) Nr. 689/2008 ĪSTENOŠANU

Publicēti saskaņā ar Eiropas Parlamenta un Padomes 2008. gada 17. jūnija Regulas (EK) Nr. 689/2008 par bīstamo ķīmisko vielu eksportu un importu 23. pantu

2011/C 65/01

SATURS

1. IEVADS

2. ROTERDAMAS KONVENCIJA

3. REGULA (EK) Nr. 689/2008

3.1. 1. pants. MĒRĶI

3.2. 2. pants. DARBĪBAS JOMA

3.3. 3. pants. DEFINĪCIJAS

3.4. 4. pants. IZRAUDZĪTĀS VALSTS IESTĀDES

3.5. 5. pants. EIROPAS SAVIENĪBAS DALĪBA KONVENCIJĀ

3.6. 6. pants. ĶĪMISKĀS VIELAS, UZ KO ATTIECAS PAZIŅOJUMS PAR EKSPORTU, ĶĪMISKĀS VIELAS, KAM PIEMĒRO PIC PAZIŅOJUMU UN UZ KO ATTIECAS PIC PROCEDŪRA

3.7. 7. pants. PAZIŅOJUMI PAR EKSPORTU, KO NOSŪTA UZ TREŠĀM VALSTĪM

3.8. 8. pants. NO TREŠĀM VALSTĪM SAŅEMTIE PAZIŅOJUMI PAR EKSPORTU

3.9. 9. pants. INFORMĀCIJA PAR ĶĪMISKO VIELU EKSPORTU UN IMPORTU

3.10. 10. pants. LĪDZDALĪBA PIC PAZIŅOŠANAS PROCEDŪRĀ

3.11. 11. pants. INFORMĀCIJA, KAS JĀNOSŪTA PIC SEKRETARIĀTAM PAR ĶĪMISKAJĀM VIELĀM, PAR KURĀM NAV JĀSNIEDZ PIC PAZIŅOJUMI

3.12. 12. pants. PIENĀKUMI SAISTĪBĀ AR ĶĪMISKO VIELU IMPORTU

3.13. 13. pants. AR PAZIŅOŠANU PAR EKSPORTU NESAISTĪTI PIENĀKUMI ATTIECĪBĀ UZ ĶĪMISKO VIELU EKSPORTU

3.14. 14. pants. DAŽU ĶĪMISKO VIELU UN ĶĪMISKĀS VIELAS SATUROŠU IZSTRĀDĀJUMU EKSPORTS

3.15. 15. pants. INFORMĀCIJA PAR TRANZĪTU

3.16. 16. pants. INFORMĀCIJA, KAS JĀPIEVIENO EKSPORTĒJAMĀM ĶĪMISKAJĀM VIELĀM

3.17. 17. pants.DALĪBVALSTU UN EKSPORTĒTĀJU PIENĀKUMI IMPORTA UN EKSPORTA KONTROLĒ

3.18. 18. pants. SANKCIJAS

3.19. 19. pants. INFORMĀCIJAS APMAIŅA

3.20. 20. pants. TEHNISKĀ PALĪDZĪBA

3.21. 21. pants. UZRAUDZĪBA UN ZIŅOŠANA

3.22. 22. pants. PIELIKUMU ATJAUNINĀŠANA

3.23. 23. pants. TEHNISKIE NORĀDĪJUMI

3.24. 24. pants. KOMITEJA

4. EIROPAS DATUBĀZE PAR BĪSTAMO ĶĪMISKO VIELU EKSPORTU UN IMPORTU

5. PIEMĒRI

1. PIELIKUMS Eiropas Parlamenta un Padomes Regulas (EK) Nr. 689/2008 I pielikums

2. PIELIKUMS Regulas (EK) Nr. 689/2008 II pielikums

3. PIELIKUMS Regulas (EK) Nr. 689/2008 V pielikums

4. PIELIKUMS Galveno procedūru shēmas

5. PIELIKUMS Pārskats par eksportētāju galvenajiem pienākumiem, lai ievērotu Regulu (EK) Nr. 689/2008

6. PIELIKUMS Ieteicamās valodas marķējumā eksporta sūtījumiem uz konkrētām valstīm

7. PIELIKUMS Regulas (EK) Nr. 689/2008 īstenošanas vajadzībām izraudzīto valsts iestāžu saraksts

8. PIELIKUMS To ESAO valstu saraksts, kurām iespējams piemērot atkāpi no pienākuma sniegt nepārprotamu piekrišanu

ATRUNA

Šie norādījumi nerada jaunus tiesību aktu noteikumus. Tajā atspoguļota Komisijas izpratne par Regulu (EK) Nr. 689/2008 un citiem tajā minētajiem tiesību aktiem. Tie nerada jaunas tiesības vai saistības, kas tajā noteiktas. Jāatzīmē, ka jebkurā gadījumā Kopienas tiesību saistoša interpretācija ir Eiropas Savienības Tiesas uzdevums.

LIETOTIE SAĪSINĀJUMI UN DEFINĪCIJAS

CLP Regula (EK) Nr. 1272/2008 par vielu un maisījumu klasificēšanu, marķēšanu un iepakošanu un ar ko groza un atceļ Direktīvas 67/548/EEK un 1999/45/EK un groza Regulu (EK) Nr. 1907/2006 CoP Pušu konference IVI Izraudzītā valsts iestāde EDEXIM Bīstamo ķīmisko vielu eksporta un importa Eiropas datubāze EK Eiropas Kopiena EEK Eiropas Ekonomikas kopiena ES Eiropas Savienība FAO ANO Pārtikas un lauksaimniecības organizācija GHS Ķīmisko vielu klasificēšanas un marķēšanas globāli harmonizētā sistēma Hazard Statement Paziņojums par bīstamību - ir frāze, kas piešķirta bīstamības klasei un kategorijai un apraksta bīstamās vielas vai maisījuma bīstamības raksturu, vajadzības gadījumā ietverot arī bīstamības pakāpi ESAO Ekonomiskās sadarbības un attīstības organizācija PCB Polihlorbifenili PIC Iepriekš izziņota piekrišana POP Noturīgi organiskie piesārņotāji Precautionary Statement Brīdinājuma paziņojums ir frāze, ar ko apraksta ieteikto(-os) pasākumu(-us), lai samazinātu vai novērstu bīstamību, kas rodas, lietojot vai likvidējot bīstamas vielas vai maisījumus R-frāzes Frāzes, ar kurām apraksta paredzamos riskus saistībā ar vielas lietošanu REACH Regula (EK) Nr. 1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu RIN Reģistrācijas numurs S-frāzes Standartfrāzes, ar kurām apraksta drošības prasības un avārijas reaģēšanas procedūras saistībā ar vielas drošu lietošanu TARIC Tarif Intégré de la Communauté-, t.i., Eiropas Kopienas integrētais tarifs TFEU Līgums par Eiropas Savienības darbību UNEP Apvienoto Nāciju Organizācijas Vides programma

1. IEVADS

Eiropas Savienības ķīmiskā rūpniecība ir viena no pasaulē lielākajām ķīmisko vielu ražotājām. Tās produkciju veido ļoti plašs dažādiem mērķiem paredzētu vielu klāsts. Cilvēka veselībai un/vai videi bīstamas vielas ir jālieto kontrolētos apstākļos. Dažas ķīmiskās vielas, ko ražo eksportam un lietošanai citās valstīs, Eiropas Savienībā ir aizliegtas vai tām noteikti stingri ierobežojumi.

Svarīgi zināt, kā bīstamas ķīmiskās vielas droši uzglabāt, transportēt, lietot un no tām atbrīvoties. Ļoti svarīgi ir zināt arī, kā rīkoties ārkārtējās situācijās un kā ātri un pareizi reaģēt medicīnisku un vides problēmu gadījumos. Tomēr daudzās valstīs, jo īpaši jaunattīstības valstīs nevar nodrošināt ķīmisko vielu drošu pārvaldību. Bieži vien strādājošie nav apmācīti, kā pareizi lietot bīstamās ķīmiskās vielas un kā no tām atbrīvoties. Šo valstu valdībām un uzņēmumiem var nebūt piemērotu vietu, kur minētās vielas glabāt un kur no tām atbrīvoties. Tām var nebūt pietiekamu zināšanu par ķīmisko vielu radīto risku un par to, kā novērst kaitējumu cilvēkiem un videi.

Eiropas Parlamenta un Padomes 2008. gada 17. jūnija Regula Nr. 689/2008 par bīstamo ķīmisko vielu eksportu un importu (1) ir jaunākais pasākums vairāku gadu laikā veikto pasākumu virknē, kuru mērķis ir risināt šo jautājumu. Ar to ES tiek īstenota Roterdamas konvencija par iepriekš izziņotas piekrišanas procedūras (PIC) piemērošanu noteiktām bīstamām ķīmiskām vielām un pesticīdiem starptautiskajā tirdzniecībā ar mērķi pasargāt cilvēka veselību un vidi no potenciāla kaitējuma un veicināt šo ķīmisko vielu lietošanu videi nekaitīgā veidā. Ar šo regulu īsteno arī Stokholmas konvencijas prasības par noturīgiem organiskajiem piesārņotājiem, jo ar to tiek aizliegts tādu ķīmisko vielu eksports, kas konvencijā identificētas kā noturīgi organiskie piesārņotāji, ja Stokholmas konvencijā nav paredzēti īpaši izņēmumi. Tā aizstāj Eiropas Parlamenta un Padomes Regulu (EK) Nr. 304/2003 (2) (3).

Ar Regulu (EK) Nr. 689/2008 tiek vēlreiz apliecināta ES apņēmība palīdzēt nodrošināt atbilstīgu kontroli pār bīstamo ķīmisko vielu tirdzniecību un lietošanu pasaulē, pamatojoties uz principu, ka cilvēka veselība un vide jāsargā gan savā teritorijā, gan ārpus tās. Regulas tiesiskais pamats ir EK līguma 133. pants (patlaban Līguma par ES darbību 207. pants) un 175. pants (patlaban Līguma par ES darbību 192. pants), lai atspoguļotu noteikumu ietekmi gan uz tirdzniecības, gan ar vidi saistītajiem jautājumiem.

Regulā (EK) Nr. 689/2008 iekļauti vairāki tehniski grozījumi Regulas (EK) Nr. 304/2003 operatīvajiem noteikumiem, ņemot vērā līdz šim gūto ieviešanas pieredzi. Jo īpaši un atzīstot grūtības, ko rada kavēšanās, lai saņemtu atbildes uz pieprasījumiem pēc nepārprotamas piekrišanas importam, paredzēta procedūra, kas nodrošina konkrēti noteiktu ķīmisko vielu pagaidu eksporta iespējas gadījumos, kad neraugoties uz visiem pūliņiem, nav saņemta atbilde no importējošās valsts. Regulā paredzēti īpaši nosacījumi, kas jāievēro šādu atbrīvojumu saņemšanai un noteikti attiecīgi termiņi. Turklāt konkrētos apstākļos atbrīvojumi no pienākuma saņemt nepārprotamu piekrišanu paredzēti gadījumiem, kad notiek konkrētu ķīmisko vielu eksports uz Ekonomiskās sadarbības un attīstības organizācijas (ESAO) valstīm.

Pārskatītajā regulā paaugstināta un paplašināta Komisijas datubāzes EDEXIM loma paredzot, ka paziņojumiem par eksportu, importa lēmumiem, piekrišanai un atbrīvojumiem jāizmanto kodu sistēma un tie jāuztur datubāzē. Lai atvieglotu muitas darbību un samazinātu administratīvo slogu, eksportētājiem šie kodi jānorāda eksporta deklarācijās. Cilvēka veselības un vides aizsardzības līmeņa paaugstināšanai regulā saglabāti arī noteikumi, kas ir stingrāki par Roterdamas konvencijā noteiktajām prasībām.

Šie norādījumi sākas ar 2. iedaļu, kurā raksturota Roterdamas konvencija, tās pamatprincipi un mehānismi. Šajā iedaļā ir īsi raksturotas jomas, kurās ES regulas prasības ir stingrākas nekā Roterdamas konvencijā noteiktās prasības. Norādījumu 3. iedaļā atsevišķi pa pantiem izskatīta Regula (EK) Nr. 689/2008, kurā precīzi izskaidrotas visas galvenās prasības un norādīta dažādu noteikumu saistība. Komisijas loma regulas īstenošanas ikdienas darbā un EDEXIM datubāzes uzturēšanā raksturota 4. iedaļā. Visbeidzot, 5. iedaļā doti vairāki paraugi, kuros uzskatāmi parādīts, kā regulas prasības praktiski darbojas dažādos gadījumos.

Pielikumos iekļauta lietderīga papildu informācija. 1. līdz 3. pielikumos reproducēts Regulas (EK) Nr. 689/2008 I, II, un V pielikums. Jāņem vērā, ka regulas I pielikumu regulāri atjaunina un ka pati jaunākā versija ir pieejama Komisijas tīmekļa vietnē: http://edexim.jrc.ec.europa.eu. 4. pielikumā dotas shēmas tām ar ķīmisko vielu eksportu saistītajām galvenajām procedūrām, kas noteiktas regulas īstenošanai, bet 5. pielikumā dots eksportētāja galveno uzdevumu pārskats. 6. pielikumā minētas valodas, kuras ieteicams izmantot eksporta marķējumam. 7. pielikumā uzskaitītas ES dalībvalstu izraudzītās valsts iestādes, bet 8. pielikumā norādītas ESAO valstis, kurām var piemērot atbrīvojumu no pienākuma saņemt nepārprotamu piekrišanu, un attiecīgi to izraudzītās valsts iestādes.

Jāatzīmē, ka Eiropas Parlamenta un Padomes 2008. gada 16. decembra Regulā (EK) Nr. 1272/2008 par vielu un maisījumu klasificēšanu, marķēšanu un iepakošanu un ar ko groza un atceļ Direktīvas 67/548/EEK un 1999/45/EK un groza Regulu (EK) Nr. 1907/2006 (4) (CLP regula) izklāstīti ķīmisko vielu klasificēšanas, marķēšanas un iepakošanas jaunie ES noteikumi un jau nomainītās daļas Padomes 1967. gada 27. jūnija Direktīvā 67/548/EEK par normatīvo un administratīvo aktu tuvināšanu attiecībā uz bīstamu vielu klasifikāciju, iepakošanu un marķēšanu (5). Regula (EK) Nr. 1272/2008 no 2015. gada 1. jūnija pilnībā aizstās Direktīvu 67/548/EEK un Eiropas Parlamenta un Padomes 1999. gada 31. maija Direktīvu 1999/45/EK par dalībvalstu normatīvo un administratīvo aktu tuvināšanu jautājumos, kas attiecas uz bīstamu preparātu klasifikāciju, iepakošanu un marķēšanu (6). Regulā (EK) Nr. 689/2008 joprojām tiek izmantota iepriekšējās direktīvās lietotā terminoloģija, bet tuvākajā nākotnē to pielāgos CLP regulai. Piemēram, CLP regulā nav termina “preparāts”, bet tā vietā lieto terminu “maisījums”. Tāpēc šajos norādījumos termins “preparāts” lietots ar tādu pašu nozīmi kā “maisījums”CLP regulā.

2. ROTERDAMAS KONVENCIJA

Roterdamas Konvencija par iepriekš izziņotas piekrišanas procedūru (PIC) attiecībā uz dažām bīstamām ķīmiskām vielām un pesticīdiem starptautiskajā tirdzniecībā ir vērsta uz pušu atbildības dalīšanas un sadarbības veicināšanu starptautiskajā tirdzniecībā ar bīstamām ķīmiskām vielām cilvēka veselības un vides aizsardzībai pret potenciālo kaitējumu un dotu ieguldījumu to drošā lietošanā. Tā izstrādāta, pamatojoties uz pieredzi, kas gūta, īstenojot ANO Vides programmas (UNEP) Londonas pamatnostādnes par informācijas apmaiņu starptautiskajā tirdzniecībā ar ķīmiskām vielām, kurās grozījumi izdarīti 1989. gadā, un uz ANO Pārtikas un lauksaimniecības organizācijas (FAO) Pesticīdu izplatīšanas un izmantošanas starptautisko uzvedības kodeksu, kurā grozījumi izdarīti 1990. gadā. Šajos instrumentos noteikta PIC procedūra, kas ir brīvprātīga.

Konvencija tika pieņemta un atvērta parakstīšanai konferencē Roterdamā 1998. gadā, un tā stājās spēkā 2004. gada 24. februārī. Līdz 2010. gada 31. oktobrim to ratificējušas 139 tās Puses. Pušu konferences (CoP) notiek reizi divos gados. Papildus pieņemšanas lēmumiem par Konvencijas darbības noteikumiem un procedūras jautājumiem Puses ir pieņēmušas lēmumu, ka Konvencijas sekretariāts kopīgi jānodrošina ANO Vides programmai Ženēvā un FAO Romā.

Pirms Konvencijas pieņemšanas Eiropas Savienība piedalījās brīvprātīgā procedūrā, kas ES bija juridiski saistoša saskaņā ar Regulu (EEK) Nr. 2455/92. Pēc tam, kad Eiropas Savienība 2002. gada 20. decembrī Roterdamas konvenciju bija ratificējusi (sk. Padomes Lēmumu 2003/106/EK (7)) Regula (EEK) Nr. 2455/92 tika aizstāta ar Regulu (EK) Nr. 304/2003, ar kuru Konvencijas noteikumi tika pilnībā īstenoti un papildus iekļauti vairāki noteikumi, kas ir stingrāki nekā Konvencijas prasības. ES nolēma neierobežot šīs regulas darbības jomu tikai ar ķīmiskajām vielām, kas saskaņā ar Konvenciju ir aizliegtas vai stingri ierobežojamas, tajā iekļaujot arī ES līmenī aizliegtās vai stingri ierobežojamās vielas. ES tiesību aktus pilnveidojot, bija jāizdara četri I pielikuma grozījumi, lai tajā papildus iekļautu vēl citas ķīmiskās vielas. Patlaban Regula (EK) Nr. 689/2008 aizstāj Regulu (EK) Nr. 304/2003, paturot spēkā noteikumus, kas pārsniedz Konvencijas prasības.

Konvencija attiecas uz divu kategoriju ķīmiskajām vielām, t.i., pesticīdiem un rūpnieciskām ķīmiskajām ielām. Pamatprincips ir tāds, ka Konvencijas III pielikumā ietvertās aizliegtās vai stingri ierobežojamās ķīmiskās vielas var eksportēt tikai tad, ja no importētājas Puses ir saņemta iepriekš izziņota piekrišana (PIC). Tiek noteikta procedūra oficiālai importētāju valstu lēmumu saņemšanai un paziņošanai attiecībā uz vēlmi saņemt turpmākus noteiktu ķīmisko vielu sūtījumus, kā arī šo lēmumu ievērošanas nodrošināšanai no eksportētāju valstu puses. Patlaban PIC procedūra attiecas uz 40 ķīmiskajām vielām. Konvencija paredz mehānismu tās attiecināšanai uz citām vielām, ja ir panākta atbilstība noteiktiem kritērijiem.

Pusēm jāpaziņo Sekretariātam par visām galīgajām reglamentācijas darbībām, ar kurām aizliedz vai stingri ierobežo ķīmiskās vielas, uz kurām attiecas Konvencija, iesniedzot t.s. PIC paziņojumus. PIC paziņojumi ir sākums vielas iekļaušanai procesā. Kad Sekretariāts ir saņēmis paziņojumus ne mazāk kā no divām Konvencijas dalībvalstīm, kas atrodas dažādos Pušu konferencē (CoP) definētos ģeogrāfiskos reģionos, informāciju novērtē palīgstruktūra – Ķīmisko vielu pārskatīšanas komiteja (CRC), ko veido valdību izraudzīti eksperti ķīmisko vielu pārvaldības jomā. Ja tiek konstatēta atbilstība attiecīgiem kritērijiem, CRC sagatavo dokumentu par lēmuma pamatnostādnēm (DGD) un rekomendē CoP iekļaut ķīmisko vielu III pielikumā un PIC procedūrā. Pēc tam CoP pieņem vienprātīgu lēmumu par to, vai ķīmiskā viela tiks vai netiks iekļauta. Tad dokuments par lēmuma pamatnostādnēm tiek nosūtīts visām Konvencijas dalībvalstīm, šādi nodrošinot informāciju, kas tām ļauj pieņemt apzinātu lēmumu par importa atļaušanu vai aizliegšanu, vai atļaušanu ar konkrētiem nosacījumiem. Reizi sešos mēnešos Sekretariāts informē visas Konvencijas dalībvalstis par saņemtajām atbildēm PIC tīmekļa vietnē http://www.pic.int, darot pieejamus t.s. “PIC apkārtrakstus”. Datubāzē šajā tīmekļa vietnē publicē arī atbildes par importu. Eksportējošo valstu pienākums ir nodrošināt, lai attiecīgie eksportētāji ievērotu lēmumus par importu. Šāds pienākums noteikts ar mērķi aizsargāt tās importējošās valstis, kurām nav savas infrastruktūras pietiekami drošai aizsardzībai pret nevēlamu importu.

Otrs galvenais Konvencijas pīlārs attiecas uz informācijas apmaiņu par potenciāli bīstamām ķīmiskām vielām starp Konvencijas dalībvalstīm, kas var eksportēt. Galvenais noteikums šajā jomā ir ievērot prasību, lai Konvencijas dalībvalsts, kas gatavojas eksportēt savā teritorijā lietošanai aizliegtu vai stingri ierobežotu ķīmisku vielu, informētu importējošo Konvencijas dalībvalsti par šādu eksportu, pirms tiek nogādāts pirmais sūtījums, un lai to darītu katru turpmāko gadu (sniegtu tā saukto “eksporta paziņojumu”), kamēr vien ķīmiskā viela ir iekļauta PIC procedūrā, un lai importējošā Konvencijas Puse dotu atbildi par ķīmisko vielu, kas tiek Pusēm izplatīta. Pie tam eksportējošajai Konvencijas dalībvalstij jāprasa, lai uz PIC procedūrā iekļautās ķīmiskās vielas eksportu tiktu attiecinātas marķēšanas prasības, kas nodrošina pietiekamu informācijas pieejamību par risku un/vai apdraudējumiem cilvēka veselībai un videi. Ar to var noteikt līdzīgas prasības citu savā valstī aizliegtu vai stingri ierobežotu ķīmisko vielu eksportam.

Konvencija turklāt ietver noteikumus par tehniskās palīdzības nodrošināšanu Konvencijas Pušu starpā. Konvencijas Pusēm, kurās ķīmisko vielu reglamentēšanas programmas tiek īstenotas augstākā līmenī, ir jāsniedz tehniskā palīdzība (arī apmācība) citām Konvencijas dalībvalstīm (arī jaunattīstības valstīm), lai palīdzētu tām veidot infrastruktūru un ķīmisko vielu apsaimniekošanas kapacitāti.

Kā iepriekš minēts, cilvēka veselības un vides aizsardzības augstāka līmeņa sasniegšanai vairākos aspektos regulas noteikumi ir stingrāki par Roterdamas konvencijā noteiktajām prasībām. Prasības par eksporta paziņojumiem un nepārprotamu piekrišanu paplašinātas, tās attiecinot ne tikai uz valstīm, kas ir Konvencijas Puses, bet uz visām valstīm. Regulas joma paplašināta, iekļaujot visas ķīmiskās vielas, kas tiek uzskatītas par aizliegtām vai stingri ierobežojamām ES līmenī. Lai aptvertu vairāk ķīmisko vielu, Konvencijā paredzētās divas lietojumu kategorijas sīkāk iedalītas vēl divās apakškategorijās: pesticīdi iedalīti lietojumiem lauksaimniecībā un nelauksaimnieciskiem lietojumiem paredzētajos, bet rūpnieciskās vielas – profesionāliem lietojumiem un patērētāju lietojumiem paredzētajās. Tāpēc, saskaņā ar ES reglamentāciju ķīmiskās vielas aizliegums vai stingri ierobežojumi apakškategorijas līmenī (arī tad, ja Konvencijā lietojuma kategorijas līmenī nav paredzēts tās aizliegums vai stingri ierobežojumi) var noteikt eksporta paziņojuma nepieciešamību. Tādējādi par dažām vielām, par kurām nav jāsniedz PIC paziņojums saskaņā ar Konvencijas 5. pantu un tāpēc nav nepieciešams eksporta paziņojums saskaņā ar Konvencijas 12. pantu, ir vajadzīgs eksporta paziņojums saskaņā ar šo regulu.

Turklāt ES eksportētājiem jāsniedz eksporta paziņojumi neatkarīgi no paredzētā lietojuma un tā, vai par attiecīgo lietojumu noteikts aizliegums vai stingri ierobežojumi ES līmenī. Šis noteikums attiecas uz nepārprotamas piekrišanas pieprasījumiem. Visbeidzot, attiecībā uz prasību par nepārprotamu piekrišanu tās jomā iekļauts vairāk ķīmisko vielu nekā to ķīmisko vielu sarakstā, uz kurām PIC procedūra attiecas saskaņā ar Konvenciju, iekļaujot arī visas ķīmiskās vielas jebkurā no abām Konvencijas kategorijām, par kurām jāsniedz PIC paziņojums.

3. REGULA (EK) Nr. 689/2008

Eiropas Parlamenta un Padomes Regula (EK) Nr. 689/2008 par bīstamo ķīmisko vielu eksportu un importu pieņemta 2008. gada 17. jūnijā, un tā stājās spēkā 2008. gada 1. augustā. Tā aizstāj Regulu (EK) Nr. 304/2003, kas tika atcelta. Turpmāk aprakstīti regulas galvenie noteikumi.

3.1. 1. pants. MĒRĶI

Regulai ir vairāki mērķi:

— īstenot Roterdamas konvenciju (dažos gadījumos pārsniedzot tajā paredzētās prasības), arī attiecībā uz valstīm, kas nav Konvencijas Puses,

— noteikt bīstamo ķīmisko vielu eksportam tādas pašas prasības par iepakojumu un marķējumu, kādas piemēro ES, ja tās nav pretrunā importējošās valsts prasībām.

Jāatzīmē, ka gatava produkta iepakojumam un marķējumam noteikti jāatbilst arī tās importējošās valsts prasībām, ja tādas ir paredzētas, kurā produktu laiž tirgū.

3.2. 2. pants. DARBĪBAS JOMA

Regula attiecas:

— uz ķīmiskajām vielām, uz kurām attiecas PIC procedūra,

— uz ķīmiskajām vielām, kas ES ir aizliegtas vai stingri ierobežotas,

— uz visām ķīmiskajām vielām tās eksportējot, ciktāl ir runa par iepakojumu un marķējumu (par ES prasībām sk. 16. pantu).

Regula neattiecas uz ķīmiskajām vielām, kas ir narkotikas, radioaktīvi materiāli, atkritumi, ķīmiskie ieroči, pārtika un pārtikas piedevas, lopbarība, ģenētiski modificēti organismi, farmācijas produkti (izņemot dezinfekcijas līdzekļus, insekticīdus un paraziticīdus), kā tie definēti citos ES tiesību aktos. Tā neattiecas arī uz pētniecības vai analīžu vajadzībām eksportētajām vai importētajām ķīmiskajām vielām ar nosacījumu, ka to daudzuma dēļ nevarētu būt kaitīga iedarbība uz cilvēka veselību vai vidi, un jebkurā gadījumā vielas daudzums nav lielāks par 10 kg tīrā veidā, vai 10 kg vielas maisījumos ar citām vielām (preparātos).

Jāatzīmē, ka noteikta īpaša administratīva procedūra, lai vienkāršotu eksportu un importu, uz ko šīs regulas noteikumi neattiecas. Šādu izņēmumu piemēro ķīmisko vielu eksportam pētniecības vai analīžu vajadzībām daudzumā, kas nav lielāks par 10 kg. Šī procedūra, kas pazīstama kā īpašā RIN pieprasījums, aprakstīta 3.17. iedaļā. Jāatzīmē, ka šo procedūru izmanto I pielikuma 3. daļā minētajām ķīmiskajām vielām, uz kurām attiecas importa lēmumi, kas publicējami PIC apkārtrakstā, importa atļauja un 7. panta 6. punkta noteikumi.

3.3. 3. pants. DEFINĪCIJAS

Regulā definēti šādi tajā lietotie svarīgākie termini: ķīmiska viela; preparāts; izstrādājums; pesticīdi un rūpnieciskas ķīmiskas vielas (kas ir Konvencijā paredzēto lietojumu kategorijas, kas visas regulā iedalītas divās apakškategorijās); ķīmiska viela, uz ko attiecas paziņojums par eksportu; ķīmiska viela, par ko jāsniedz PIC paziņojums; ķīmiska viela, uz ko attiecas PIC procedūra; aizliegta ķīmiska viela; stingri ierobežota ķīmiska viela.

Piemēram, “ķīmiska viela” ir viela tīrā veidā vai preparāta sastāvā, vai ir preparāts, kas ražots vai iegūts no dabas, bet neietver dzīvus organismus. “Pesticīds” ir ķīmiska viela, kas pieskaitāma vienai no šādām divām apakškategorijām: lietojumam par augu aizsardzības līdzekli; vai citiem pesticīdu lietojumiem, piemēram, par biocīdu. “Rūpnieciska ķīmiska viela” ir ķīmiska viela, kas pieskaitāma vienai no divām šādām apakškategorijām: viela profesionālai lietošanai; vielas patērētāju lietošanai. “Aizliegta ķīmiska viela” ir viela, kuru Kopienā ar galīgu reglamentējošu lēmumu ir aizliegts izmantot vienas vai vairāku kategoriju vai apakškategoriju lietojumiem, lai aizsargātu cilvēka veselību vai vidi. Te pieskaitāmi gadījumi, kad ķīmiskai vielai pirmo reizi ir atteikts apstiprinājums izmantošanai, vai ja ražotāji to ir izņēmuši no tirgus vai apturējuši turpmāku izskatīšanu paziņošanas, reģistrācijas vai apstiprināšanas procesā, un kad ir pierādījumi tam, ka šī ķīmiskā viela rada bažas attiecībā uz cilvēka veselību vai vidi. “Stingri ierobežota ķīmiska viela” tiek definēta līdzīgā veidā kā viela, kuras gandrīz visi vienas vai vairāku kategoriju vai apakškategoriju lietojumi ir aizliegti.

Definīcijas visumā atbilst Konvencijā lietotajām, bet tajās ir dažas svarīgas atšķirības.

Ķīmisko vielu iedalīšana lietojumu apakškategorijās, lai noteiktu, vai ir vajadzīgs paziņot par ES aizliegtu vai stingri ierobežotu ķīmisko vielu eksportu, nozīmē to, ka kļūst vairāk tādu ķīmisko vielu, par kurām jāsniedz eksporta paziņojums. Šīs ķīmiskās vielas minētas Regulas I pielikuma 1. daļā. Tomēr, lai stātos spēkā arī prasība par PIC paziņošanu (I pielikuma 2. daļa), ķīmiskajai vielai ES jābūt aizliegtai vai stingri ierobežotai kādā no Konvencijā minētajām lietojumu kategorijām. “Ķīmiska viela” ir arī viela tīrā veidā vai preparāta sastāvā, t.i., maisījumā vai šķīdumā, kas sastāv no divām vai vairākām vielām.

Definīcijās ir ietverts arī “izstrādājumu” jēdziens. Tie ir gatavi produkti, kas satur vai kurā iekļauta ķīmiska viela, kuras lietojums ar ES tiesību aktiem konkrētajā izstrādājumā ir aizliegts vai stingri ierobežots. Jāsniedz eksporta paziņojums par izstrādājumiem, kas satur šādas ķīmiskas vielas neizreaģējušā veidā. Uz V pielikumā minētajiem izstrādājumiem attiecas eksporta aizliegums.

Saskaņā ar “eksporta” definīciju regula attiecas uz eksportu no Eiropas Savienības muitas teritorijas. Muitas teritorijā ietilpst arī zonas, kurās ir spēkā īpaši muitas noteikumi, piemēram, brīvzonas un muitas noliktavas.

Īpašā veidā definēts arī “eksportētājs”, un tas ir arī persona, kam ir eksporta līgums, vai gadījumos, kad šāda līguma nav, kurai ir pilnvaras veikt ķīmiskās vielas eksportu no Eiropas Savienības muitas teritorijas (neatkarīgi no dalībvalsts, no kuras eksports atstāj muitas teritoriju). Ja eksportētājs neveic uzņēmējdarbību ES, līguma pusei, kura veic uzņēmējdarbību ES, jāizpilda eksportētājam noteiktās saistības.

Visbeidzot jāuzsver, ka, ja vien nav paredzēts citādi, Regulā noteiktie pienākumi attiecas uz eksportu uz visām valstīm neatkarīgi no tā, vai tās ir Konvencijas Puses vai nē.

3.4. 4. pants. IZRAUDZĪTĀS VALSTS IESTĀDES

Dalībvalstīm jāizraugās viena vai vairākas iestādes (IVI), kas pildītu šajā regulā noteiktās administratīvās funkcijas, un par to jāinformē Komisija.

3.5. 5. pants. EIROPAS SAVIENĪBAS DALĪBA KONVENCIJĀ

Izraudzītā iestāde Eiropas Savienības dalībai Konvencijā ir Komisija, kas strādā ciešā sadarbībā ar dalībvalstu izraudzītajām valsts iestādēm. Šī funkcija ietver ES eksporta paziņojumu nosūtīšanu, PIC paziņojumu iesniegšanu, eksporta paziņojumu saņemšanu no trešām valstīm, ES lēmumu par PIC ķīmisko vielu importu iesniegšanu un informācijas apmaiņu ar PIC sekretariātu. Komisija arī koordinē ES ieguldījumu visos tehniskajos jautājumos, kas attiecas uz Konvenciju, Pušu konferenci un tās palīgstruktūrām, piemēram, uz Ķīmisko vielu pārskatīšanas komiteju.

3.6. 6. pants. ĶĪMISKĀS VIELAS, UZ KO ATTIECAS PAZIŅOJUMS PAR EKSPORTU, ĶĪMISKĀS VIELAS, KAM PIEMĒRO PIC PAZIŅOJUMU UN UZ KO ATTIECAS PIC PROCEDŪRA

Ķīmiskās vielas, kas ietilpst minētajās kategorijās, minētas Regulas I pielikumā. Saraksts, kāds tas bija publicēšanas laikā, ir pievienots šo norādījumu 1. pielikumā. Aktualizēts saraksts pieejams EDEXIM tīmekļa vietnē http://edexim.jrc.ec.europa.eu.

Pielikumam ir trīs attiecīgajām kategorijām atbilstošas atsevišķas daļas.

Pielikuma 1. daļā minētas ķīmiskās vielas vai ķīmisko vielu grupas, uz kurām attiecas paziņojums par eksportu. Tas attiecas uz ķīmiskajām vielām, kas ES ir aizliegtas vai stingri ierobežotas vismaz vienā no lietojumu apakškategorijām (t.i., pesticīdi, ko lieto par augu aizsardzības līdzekļiem; citi pesticīdi, piemēram, biocīdi; rūpnieciskas ķīmiskas vielas profesionāliem lietojumiem vai rūpnieciskas ķīmiskas vielas sadzīves vajadzībām). Tas attiecas arī uz ķīmiskajām vielām, kam piemēro PIC paziņojumu, un uz ķīmiskām vielām, uz kurām attiecas PIC procedūra (minētas Konvencijas III pielikumā).

Pielikuma 2. daļā minētas ķīmiskās vielas, kurām piemēro PIC paziņojumu, jo tās Kopienā ir aizliegtas vai stingri ierobežotas Konvencijā minētajā lietojuma kategorijā (t.i., pesticīdi vai rūpnieciskās ķīmiskās vielas).

Pielikuma 3. daļā minētas ķīmiskās vielas un ķīmisko vielu kategorijas, uz kurām attiecas PIC procedūra (minētas Konvencijas III pielikumā).

Katrai ieraksta pozīcijai norādītas lietojumu kategorijas un apakškategorijas. Attiecībā uz ķīmiskajām vielām, kas ES ir aizliegtas vai stingri ierobežotas, svarīgāki attiecīgie reglamentācijas pasākumi patlaban ir: Direktīva 91/414/EEK (8), kuru no 2011. gada 14. jūnija aizstāj ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū (9), Direktīva 98/8/EK par biocīdo produktu laišanu tirgū (10) un Eiropas Parlamenta un Padomes Regula (EK) Nr. 1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH) (11).

Jāatzīmē, ka ķīmisko vielu saraksti dažādās I pielikuma daļās daļēji sakrīt. Visas 2. un 3. daļā minētās ķīmiskās vielas iekļautas arī 1. daļā (izņemot 8 PIC vielas, kas minētas 3. daļā, bet nav iekļautas 1. daļā, jo uz tām attiecas eksporta aizliegums saskaņā ar Stokholmas konvenciju (12). Eksportējot 2. un 3. daļā uzskaitītās ķīmiskās vielas, papildus eksporta paziņojumam ir jāsaņem importējošās valsts nepārprotama piekrišana (sk. 13. pantu turpmāk).

Regulas (EK) Nr. 689/2008 I pielikumā izdarīti grozījumu ar Komisijas Regulām (ES) Nr. 15/2010 un (ES) Nr. 196/2010, un tās aktualizācija turpināsies, ņemot vērā turpmākās reglamentācijas darbības ES jurisdikcijā, kā arī turpmākās norises saskaņā ar Konvenciju. Pati jaunākā versija būs pieejama Komisijas tīmekļa vietnē http://edexim.jrc.ec.europa.eu.

3.7. 7. pants. PAZIŅOJUMI PAR EKSPORTU, KO NOSŪTA UZ TREŠĀM VALSTĪM

Pienākums paziņot par eksportu attiecas uz visu I pielikuma 1. daļā iekļauto ķīmisko vielu eksportu uz jebkuru valsti, neatkarīgi to tā, vai tā ir Konvencijas Puse, un neatkarīgi no šīs ķīmiskās vielas paredzētā lietojuma. Jāpaziņo arī par preparātiem, kas satur I pielikumā minētu ķīmisko vielu, ja tās koncentrācijas dēļ saskaņā ar Direktīvu 1999/45/EK ir spēkā prasība par obligātu marķēšanu. Eksporta paziņojums ir jāsniedz arī par dažiem izstrādājumiem, kas satur I pielikumā minētās ķīmiskās vielas (sk. 14. pantu). Atsevišķs eksporta paziņojums jāiesniedz par katru attiecīgo vielu, preparātu vai izstrādājumu, un pēc tam izdod atsevišķu RIN (reģistrācijas numuru).

Kad eksportētājs ES dalībvalstī kādu ķīmisku vielu, uz kuru attiecas paziņojums par eksportu, vēlas pirmo reizi eksportēt no Eiropas Savienības uz trešo valsti, kā arī pirmo reizi katrā nākamajā gadā, ir jāievēro eksporta paziņošanas procedūra.

Tomēr eksporta paziņojumi nav vajadzīgi, ja uz ķīmisko vielu attiecas PIC procedūra un importējošā Konvencijas Puse ir sniegusi atbildi par importu, ja vien importētāja puse neturpina pieprasīt paziņojumu. Šī prasība vairs nav spēkā arī tad, ja importējošā valsts oficiāli atsakās no tiesībām saņemt eksporta paziņojumus. Šāda informācija pieejama EDEXIM tīmekļa vietnē http://edexim.jrc.ec.europa.eu iedaļā “Info Importing Country”.

Visos pārējos gadījumos eksportētājam ir jāiesniedz paziņojums par eksportu savas valsts izraudzītajai iestādei vismaz 30 dienas pirms plānotā pirmā eksporta sūtījuma un vismaz 15 dienas pirms pirmā eksporta sūtījuma katrā turpmākajā kalendāra gadā. Taču ieteicams paziņojumu izraudzītajai iestādei iesniegt iespējami savlaicīgi, lai pietiktu laika tā izskatīšanai.

Paziņojums nav jāsniedz par tās pašas vielas turpmāko eksportu uz to pašu valsti tā paša kalendārā gada laikā. Tomēr, ja šī pati ķīmiskā viela tiek eksportēta uz citu trešo valsti, to uzskata par “eksportu pirmoreiz”, un uz to arī attiecas eksporta paziņošanas procedūra.

Eksporta paziņojumā sniedzamā informācija noteikta regulas II pielikumā, kas šiem norādījumiem pievienots kā 2. pielikums. Eksporta paziņojumiem jāizmanto EDEXIM pieejamā eksporta paziņojuma veidlapa. Izraudzītā valsts iestāde (IVI), kas savu izmaksu segšanai no eksportētāja var pieprasīt maksu par administratīvo pakalpojumu, pārbauda paziņojumu un, ja rezultāti nav apmierinoši, bez nevajadzīgas kavēšanās sazinās ar eksportētāju, lai tas varētu sniegt trūkstošo informāciju. Pēc eksporta paziņojuma augšuplādēšanas EDEXIM (ko veic tieši eksportētājs pats vai ar izraudzītās valsts iestādes starpniecību) attiecīgais eksporta paziņojums ir reģistrēts EDEXIM un ir izdots reģistrācijas numurs (RIN). Līdz laikam, kamēr paziņojumu izskata IVI un/vai Komisija paziņojuma neapstiprināto projektu saglabā EDEXIM. Pēc tam, kad Komisija to apstiprinājusi, galīgo redakciju kopā ar saņemšanas apstiprinājuma veidlapu nosūta importējošās valsts IVI, bet, ja to iesniedzis eksportētājs, kopā ar attiecīgās vielas vai preparāta drošības datu lapu. Galīgo paziņojumu glabā EDEXIM, un tas ir pieejams eksportētājam un izraudzītajām valsts iestādēm. Reģistrācijas numurs (RIN) būs aktīvs, kā norādīts eksportētājam nosūtītajā ziņā (tieši no EDEXIM vai ar IVI starpniecību), lai to informētu par RIN derīgumu. Eksportu var veikt pēc 7. panta 2. punktā noteiktā termiņa beigām un ņemot vērā RIN derīgumu. Attiecībā uz ķīmiskajām vielām, kas minētas arī I pielikuma 2. vai 3. daļā, RIN var nebūt aktīvs, vispirms jāsaņem importējošās valsts nepārprotama piekrišana – sk. 13. pantu. 4. pielikumā. 1. att. shematiski attēlota 7. pantā noteiktā eksporta paziņošanas procedūra.

Eksporta paziņojuma reģistrācijas numurs ir spēkā no dienas, ko eksportētājs norādījis paziņojumā kā eksportēšanas datumu, vai no agrākā iespējamā datuma, ņemot vērā regulā noteiktos termiņus. Eksporta paziņojuma reģistrācijas numurs RIN ir derīgs tikai līdz tā gada 31. decembrim, par kuru sniegts paziņojums. Ja eksports jāveic arī aiz tā nākamā gada laikā, eksporta paziņojums jāiesniedz, jāizskata un importējošajai valstij jānosūta no jauna. Šādos gadījumos eksportētājam atkārtoti jāievada eksporta paziņojums EDEXIM, un Komisija importējošajai valstij nosūta jaunu eksporta paziņojumu. Tad attiecīgajam kalendārajam gadam izdod un validē jaunu eksporta paziņojuma reģistrācijas numuru.

Komisija darbojas kā visai Eiropas Savienībai kopīga izraudzītā iestāde IVI, un tāpēc tā visus paziņojumus par eksportu nosūta un saņem dalībvalstu vārdā. Tāpēc Komisija ir tā, kas pieprasa eksporta paziņojumu saņemšanas apstiprinājumu. Komisija nosūta paziņojumu par katras I pielikumā minētās ķīmiskās vielas/preparāta pirmo eksportu no Kopienas uz importējošo valsti ne vēlāk kā 15 dienas pirms pirmā eksporta un turpmākajos gados katru gadu vēlreiz pirms pirmā eksporta attiecīgajā gadā. Arī gadījumos, kad Komisija importējošajai valstij nosūtījusi iepriekšēju paziņojumu, jo ir saņēmusi paziņojumu no viena eksportētāja, pārējiem eksportētājiem ir pienākums iesniegt paziņojumu pirms attiecīgajā gadā pirmā šīs ķīmiskās vielas eksporta. Saraksts ar attiecīgajām ķīmiskajām vielām un importējošajām valstīm par katru gadu ir publiski pieejams http://edexim.jrc.ec.europa.eu.

Ja eksports ir saistīts ar ārkārtēju situāciju sabiedrības veselības vai vides jomā, kad kavēšanās varētu padarīt stāvokli sliktāku, dalībvalsts (apspriežoties ar Komisiju) var izlemt pilnīgi vai daļēji atteikties no nogaidīšanas perioda vai prasības sniegt informāciju.

Importējošās valsts valdība var atbildēt uz ES eksporta paziņojumu, pieprasot papildu informāciju. Šo informāciju sniedz eksportētājs, attiecīgā izraudzītā iestāde vai Komisija. Ja attiecīgā viela ir 1. daļā vai 2. un 3. daļā minēta viela, par kuru jau ir saņemta vispārīga nepārprotama piekrišana, tas neietekmē eksportētāja tiesības attiecīgo ķīmisko vielu eksportēt.

Jauns paziņojums ir vajadzīgs šādos gadījumos:

— ja mainās ES tiesību akti par ķīmiskās vielas tirdzniecību un lietošanu vai marķēšanu,

— ja preparāta sastāvs ir izmainīts tā, ka ir atšķirīga attiecīgās ķīmiskās vielas vai vielu koncentrācija (piemēram, izdarītas tādas izmaiņas, kuru dēļ jāmaina marķējums).

Jaunajā paziņojumā jānorāda, ka attiecīgais paziņojums ir iepriekšējā paziņojuma grozījums. To izdara, eksporta paziņojuma veidlapas 8. iedaļā norādot, ka paziņojums ir iepriekšējā paziņojuma grozījums, un pievienojot šī paziņojuma numuru.

Ja importējošā valsts neapstiprina paziņojuma saņemšanu, Komisijai ir jāveic attiecīgie turpmākie ar paziņojumiem saistītie pasākumi. Ja vajadzīgs, paziņojuma kopija jāiesniedz atkārtoti. Tomēr tam nav tiešas ietekmes uz eksporta procedūru. 5. iedaļā 1. un 3. piemērā parādīta I pielikuma 1. daļā minēto vielu eksporta paziņošanas procedūra.

3.8. 8. pants. NO TREŠĀM VALSTĪM SAŅEMTIE PAZIŅOJUMI PAR EKSPORTU

Saņemot paziņojumu no trešās valsts par izcelsmes valstī tirdzniecībai vai lietošanai aizliegtas vai stingri ierobežotas ķīmiskās vielas eksportu, Komisija to reģistrēt EDEXIM datubāzē. Komisija par katru ķīmisko vielu apstiprina pirmā paziņojuma saņemšanu no citas valsts. Komisija nosūta paziņojuma kopiju kopā ar pieejamo informāciju sūtījuma saņēmējas dalībvalsts IVI un pēc pieprasījuma nosūta kopijas pārējām dalībvalstīm.

Gadījumos, kad paziņojumu saņem dalībvalsts IVI, kopā ar visu būtisko informāciju tā to nekavējoties nosūta Komisijai.

3.9. 9. pants. INFORMĀCIJA PAR ĶĪMISKO VIELU EKSPORTU UN IMPORTU

Katra gada pirmajā ceturksnī:

— I pielikumā minēto vielu eksportētājiem,

— tādu preparātu eksportētājiem, kas satur I pielikumā minētas ķīmiskās vielas koncentrācijā, kuras dēļ jāievēro Direktīvā 1999/45/EK paredzētais marķēšanas pienākums, vai

— tādu izstrādājumu eksportētājiem, kuru sastāvā ir I pielikuma 2. vai 3. daļā minētās ķīmiskās vielas neizreaģējušā veidā, un tādu preparātu eksportētājiem, kas šādas vielas satur koncentrācijā, kuras dēļ jāievēro Direktīvā 1999/45/EK paredzētais marķēšanas pienākums,

jāsniedz informācija savas valsts izraudzītajai iestādei par iepriekšējā gadā uz katru importējošo valsti eksportētās ķīmiskās vielas daudzumu (vielas veidā, preparātu un/vai izstrādājumu sastāvā). Informācijā jāiekļauj visu sūtījumus saņēmušo importētāju nosaukumi vai vārdi un adreses. Jāatzīmē, ka “izstrādājuma” definīcija nozīmē to, ka informācija par eksportu jāsniedz tikai tādos gadījumos, kad attiecīgās ķīmiskās vielas lietojums konkrētajam izstrādājumam ar ES tiesību aktiem ir aizliegts vai stingri ierobežots, un ne par visiem pārējiem izstrādājumiem, kuriem šo vielu var lietot bez ierobežojumiem.

Atsevišķi jānorāda (sk. 13. panta 7. punktu) visu I pielikuma 2. un 3. daļā minēto ķīmisko vielu eksports, kas veikts, saņemot eksportētāja valsts izraudzītās iestādes un Komisijas atļauju, taču bez importējošās puses vai citas valsts nepārprotamas piekrišanas.

Importētājiem jānodrošina tāda pati informācija par ķīmisko vielu daudzumiem, kas laisti iekšējā tirgū.

Jāsniedz arī vajadzīgā papildu informācija, ko pieprasa izraudzītā valsts iestāde vai Komisija.

Izraudzītās valsts iestādes no eksportētājiem un importētājiem vāc un apkopo informāciju formā, kas noteikta Regulas III pielikumā, un to nosūta Komisijai. Komisija nekonfidenciālās informācijas kopsavilkumu pēc tam publicē internetā.

3.10. 10. pants. LĪDZDALĪBA PIC PAZIŅOŠANAS PROCEDŪRĀ

Ķīmiskās vielas, par kurām jāsniedz PIC paziņojums (t.i., vielas, kas Eiropas Savienībā ir aizliegtas vai stingri ierobežotas kādā no Konvencijā minētajām lietojumu kategorijām), ir iekļautas I pielikuma 2. daļā. Pēc vielu iekļaušanas Komisijai par tām jāpaziņo PIC sekretariātam ne vēlāk kā 90 dienas pēc attiecīgā Kopienas reglamentējošā pasākuma stāšanās spēkā. Paziņojumā jāiekļauj regulas IV pielikumā minētā informācija. Ja Komisijas rīcībā šīs informācijas nav, tā var pieprasīt eksportētājiem/importētājiem šādu informāciju sniegt 60 dienu laikā. Paziņojums jāaktualizē katru reizi, kad tiek izdarītas izmaiņas reglamentējošajā pasākumā, ar kuru ķīmiskā viela tiek aizliegta vai stingri ierobežota.

Nosakot paziņošanas prioritātes, Komisija ņem vērā to, vai PIC procedūra jau attiecas uz ķīmisko vielu, apmēru, kādā var nodrošināt Roterdamas konvencijas IV pielikumā noteikto prasību ievērošanu par informācijas sniegšanu, kā arī ķīmiskās vielas bīstamības riskus, jo īpaši jaunattīstības valstīs.

Dalībvalstis ar Komisijas starpniecību var iesniegt paziņojumus arī par ķīmiskajām vielām, kuras ir aizliegtas vai stingri ierobežotas ar valsts reglamentējošajiem pasākumiem. Šādos gadījumos attiecīgā dalībvalsts sniedz šādu informāciju Komisijai, un Komisija izplata visām pārējām dalībvalstīm. Šīm dalībvalstīm viedokļu izteikšanai tiek dotas četras nedēļas laika. Visbeidzot dalībvalsts, kas iesniegusi paziņojumu, pieņem lēmumu par to, vai lūgt Komisiju nosūtīt paziņojumu PIC sekretariātam, jeb sniegt informāciju saskaņā ar 11. pantu.

Kad Komisija saņem informāciju par PIC paziņojumiem no citām Konvencijas Pusēm, tā nekavējoties nosūta to visām dalībvalstīm un, ja vajadzīgs, sagatavo pieņemšanai atbilstošus ES pasākumus. Bez tam informācija jāievieto EDEXIM tīmekļa vietnē http://edexim.jrc.ec.europa.eu.

3.11. 11. pants. INFORMĀCIJA, KAS JĀNOSŪTA PIC SEKRETARIĀTAM PAR ĶĪMISKAJĀM VIELĀM, PAR KURĀM NAV JĀSNIEDZ PIC PAZIŅOJUMI

Izņemot PIC paziņojumus, Regulā ir paredzēti vēl citi informācijas izplatīšanas līdzekļi par aizliegtām un stingri ierobežojamām ķīmiskajām vielām, pamatojoties uz Konvencijas noteikumiem par informācijas apmaiņu. Tie jāizmanto, piemēram, tādos gadījumos, kad ķīmiskās vielas ES ir aizliegtas vai stingri ierobežojamas tikai lietojuma apakškategorijā, un tāpēc par tām nav jāsniedz PIC paziņojums. Tas attiecas arī uz gadījumiem, kad ķīmiskās vielas ar valsts reglamentējošajiem pasākumiem ir aizliegtas vai stingri ierobežojamas vienā vai vairākās dalībvalstīs, ja šīs dalībvalstis, pamatojoties uz iepriekšminētās apspriešanās rezultātiem secina, ka nebūtu lietderīgi sniegt PIC paziņojumu.

Šajos gadījumos Komisija sniedz vajadzīgo informāciju PIC sekretariātam, lai par tiem varētu informēt Konvencijas pārējās Puses.

3.12. 12. pants. PIENĀKUMI SAISTĪBĀ AR ĶĪMISKO VIELU IMPORTU

Regulā dalībvalstīm noteikts pienākums veikt I pielikumā minēto ķīmisko vielu importa kontroli, šim pienākumam izraugoties attiecīgas iestādes, piemēram, muitu (13). Lai gan regulā nav sīki izstrādātu noteikumu par importa ierobežojumu vai aizliegumu noteikšanu, tajā paredzēta procedūra, saskaņā ar kuru Komisija ciešā sadarbībā ar dalībvalstīm var izdarīt novērtējumu un pieņemt importa lēmumus par ķīmiskajām vielām, uz kurām attiecas PIC procedūra.

Komisija no PIC sekretariāta saņem dokumentus par lēmumu pamatnostādnēm (DGD), kurus tā nosūta dalībvalstīm. Deviņu mēnešu laikā pēc dienas, kurā sekretariāts nosūtījis DGD, komisija par attiecīgo ķīmisko vielu pieņem Eiropas Savienības importa lēmumu un lēmumu par DGD minētās ķīmiskās vielas lietojuma kategoriju vai kategorijām. Pirms šāda lēmuma pieņemšanas Komisijai jāsaņem dalībvalstu atzinums, kas padomdevējas komitejas procedūrā pieņemts ar balsojumu komitejā, kas izveidota ar Regulas (EK) Nr. 1907/2006 (REACH) 133. pantu.

Importa lēmumus pieņem, pamatojoties uz spēkā esošajiem ES tiesību aktiem, ko piemēro Roterdamas konvencijas kontekstā. Lēmumu par to, vai ES teritorijā var atļaut ķīmiskās vielas importu, un/vai lietošanu un/vai laišanu tirgū, nosaka saskaņā ar ES tiesību aktu, kas reglamentē konkrētās ķīmiskās vielas importu, lietojumu vai laišanu tirgū, t.i., REACH vai tiesību aktiem par augu aizsardzības līdzekļu un biocīdu produktu laišanu tirgū. Šā iemesla dēļ Regulā (EK) Nr. 689/2008 nav paredzēti nekādi sīki izstrādāti noteikumi par importēšanas ierobežojumiem vai aizliegumiem.

Importa lēmumu paziņo Roterdamas konvencijas sekretariātam (14), un eksportētājām pusēm šis lēmums ir jāievēro.

Importa lēmumi nav adresēti dalībvalstīm, tāpēc tajos nav nekādu noteikumu, kas jāievēro dalībvalstīm vai operatoriem. Noteikumi, kas jāievēro dalībvalstīm vai operatoriem, paredzēti citos attiecīgos ES tiesību aktos. Ja šie tiesību akti ir grozīti vai ķīmiskās vielas reglamentācijas režīms mainīts citādā veidā (piemēram, pēc novērtēšanas saskaņā ar minētajiem tiesību aktiem), importa lēmumi ir jāpārskata.

Ja vajadzīgs, pēc attiecīgās dalībvalsts vai dalībvalstu rakstiska pieprasījuma importa lēmumos jānorāda arī atšķirīgi un specifiskāki valstu noteikumi. Importa lēmumi attiecas uz konkrēto ķīmiskās vielas lietojuma kategoriju, kas noteikta PIC konvencijā.

Izvērtējot dokumentos par lēmumu pamatnostādnēm (DGD) sniegto informāciju, Komisija un dalībvalstis ņem vērā nepieciešamību pieņemt ES pasākumus un, ja tie tiek uzskatīti par vajadzīgiem cilvēka veselībai un videi radīto risku samazināšanai, Komisija ierosina atbilstošus Kopienas tiesību aktus.

3.13. 13. pants. AR PAZIŅOŠANU PAR EKSPORTU NESAISTĪTI PIENĀKUMI ATTIECĪBĀ UZ ĶĪMISKO VIELU EKSPORTU

ES eksportētājiem jāievēro visi trešu valstu pieņemtie (pagaidu un galīgie) lēmumi par importu, ko reizi sešos mēnešos publicē PIC sekretariāta izdotajā “PIC apkārtrakstā” (pieejams arī Konvencijas tīmekļa vietnē http://www.pic.int). PIC apkārtrakstus Komisija nosūta izraudzītajām valsts iestādēm un nozares apvienībām. Komisija nodrošina arī to publisku pieejamību EDEXIM datubāzē http://edexim.jrc.ec.europa.eu. Importa lēmumi ir pieejami arī izraudzītajās valsts iestādēs. Pienākums ievērot importa lēmumu stājas spēkā 6 mēnešus pēc tam, kad Sekretariāts ir izplatījis šādu informāciju.

Tādu I pielikuma 3. daļā minēto ķīmisko vielu eksportam, par kurām jaunākajā PIC apkārtrakstā publicētajā lēmumā par importu dota piekrišana importam, saskaņā ar 7. panta 6. punktu par eksportu nav obligāti jāpaziņo, ja importējošā puse nepieprasa citādi. Tomēr eksportētājiem muitas deklarācijā jānorāda RIN (importa lēmuma reģistrācijas numurs). Šo numuru var saņemt administratīvajā procedūrā ar nosaukumu “special RIN request” vai sameklēt importa lēmumu datubāzē EDEXIM. Tā kā importa lēmumu datubāzes patlaban vēl nav, tagad jāizmanto otra alternatīva. Saskaņā ar “special RIN request” procedūru eksportētājs vispirms pārbauda, vai uz konkrēto eksportu attiecas 13. panta 6. punkta b) apakšpunkts saistībā ar 7. panta 6. punktu. Ja tā ir, eksportējošās valsts izraudzītajai iestādei pieprasa īpašo RIN. Ja visas prasības ir ievērotas, eksportējošās valsts izraudzītā iestāde pieprasījumu apstiprina un aktivizē reģistrācijas numuru RIN, kas jānorāda muitas deklarācijā (šīs procedūras shēmu sk. 4. att. 4. pielikumā). Alternatīvajā procedūrā, kas gan vēl nav pieejama, eksportētājs importa lēmumu datubāzē http://edexim.jrc.ec.europa.eu varēs atrast muitas deklarācijā norādāmo reģistrācijas numuru. Eksportētājam jānodrošina, ka tā eksports atbilst visām importa lēmuma norādītajām prasībām.

Daudzos gadījumos importējošās valstis PIC sekretariātam neatbild vai atbild ar pagaidu lēmumu, kas neattiecas uz importu. Tāpēc regulas noteikumi ar nedaudziem turpmāk minētiem atbrīvojumiem ir stingrāki nekā konvencija, un tajā noteikts, ka pirms eksportēšanas jāsaņem importētājas valsts nepārprotama piekrišana. Turklāt šī prasība attiecas ne tikai uz ķīmiskajām vielām, kurām piemēro PIC procedūru (t.i., uz regulas I pielikuma 3. daļā minētajām vielām), bet arī vielām, uz kurām attiecas PIC procedūra (t.i., vielām, kas minētas I pielikuma 2. daļā).

Nepārprotama piekrišana ir jāpieprasa un jāsaņem ar eksportējošās valsts iestādes un izraudzītās valsts iestādes vai citu importējošās valsts kompetento iestāžu starpniecību. Eksportētājs un importētājs nedrīkst tieši sazināties ar šīm iestādēm, kamēr eksportējošās valsts izraudzītā valsts iestāde nav izdarījusi formālu pieprasījumu. Informācija par izraudzītajām valsts iestādēm un citām kompetentajām iestādēm (valstīs, kas nav Konvencijas Puses) ir pieejama EDEXIM tīmekļa vietnē http://edexim.jrc.ec.europa.eu. Ja importējošās valsts iestādes noteikšana sagādā grūtības vai ja atbildes saņemšana ir citādi apgrūtināta, Komisija var sniegt palīdzību. Eksportējošās dalībvalsts izraudzītajai iestādei Komisija ir jāinformē par gadījumiem, kad no trešām pusēm tiek saņemta atjaunināta informācija

Ja 30 dienu laikā pēc pieprasījuma izdošanas Komisija vai eksportētājas valsts izraudzītā iestāde nesaņem atbildi, Komisija nosūta atgādinājumu importētājam. Vajadzības gadījumos, kad nākamo 30 dienu laikā atbilde vēl nav saņemta, Komisija var nosūtīt atgādinājumus atkārtoti. Sk. 4. pielikumu. Šī procedūra shematiski parādīta 2. att.

Nepārprotamu piekrišanu pirms eksportēšanas ieteicams pieprasīt iespējami laikus. Eksporta paziņojuma projekta eksemplārs (pieejams EDEXIM) varētu būt veids, kā sniegt vajadzīgo informāciju, kas dod iespējas importējošajai valstij pieņemt lēmumu. Lai izraudzītajai valsts iestādei vai attiecīgajai iestādei importējošajā valstī procedūru padarītu vienkāršāku, eksportētājiem var būt lietderīgi eksportējošās valsts izraudzītajā iestādē iesniegt reģistrācijas dokumentus vai atļaujas, kuras attiecībā uz konkrēto ķīmisko vielu izdevusi importējošā valsts. Tādos gadījumos eksportētāja valsts izraudzītā iestāde šos dokumentus var pievienot pieprasījumam piekrišanas saņemšanai.

Nepārprotamu piekrišanu var sniegt dažādos veidos. Piemēram, to var dot oficiāla importa lēmuma veidā, ko nosūta ar Sekretariāta starpniecību un kurā importējošā valsts izsaka piekrišanu importam (ja uz ķīmisko vielu attiecas PIC procedūra), elektroniskā pasta vai oficiālas apstiprinājuma vēstules veidā no importējošās valsts atbilstošajām iestādēm. Visiem dokumentiem, uz kuru pamata izdod eksporta atļauju par ķīmiskajām vielām, par kurām jāsaņem nepārprotama piekrišana, tiek piešķirts unikāls identifikators (nepārprotamas piekrišanas identifikators), ko glabā EDEXIM.

Pēc tam, kad IVI par vielu vai preparātu saņēmusi nepārprotamu piekrišanu, IVI to augšupuzlādē EDEXIM. Ja sākotnējā atbildē uz pieprasījumu nepārprotamas piekrišanas saņemšanai nav nekādu īpašu nosacījumu, tad šo “esošo” nepārprotamo piekrišanu var izmantot citas izraudzītās iestādes eksporta paziņojumu apstiprināšanai, bet Komisija reģistrācijas numuru validācijai visiem nākamajiem attiecīgās valsts pieprasījumiem. Tāpēc izraudzītajām valsts iestādēm jāpārbauda EDEXIM un jāpārliecinās, vai uz pieprasījumu nepārprotamas piekrišanas saņemšanai jau ir pieejama piemērojama atbilde. Ja tāda jau ir, izraudzītajai iestādei nav atkārtoti jāpieprasa attiecīgās valsts nepārprotama piekrišana. Ja šāda piekrišana jau ir saņemta, izraudzītā iestāde apstiprina eksporta paziņojumu un to nosūta Komisijai, neizdodot jaunu pieprasījumu nepārprotamas piekrišanas saņemšanai. Komisija EDEXIM pārbauda, vai spēkā esoša piekrišana jau ir, un, ja ir, tad reģistrācijas numura RIN validācijai izmanto šo esošo piekrišanu.

Ja attiecīgajā piekrišanā nav norādīts citādi, nepārprotama piekrišana par ķīmisko vielu ir spēkā turpmākajām visu ES eksportētāju nākamo triju kalendāro gadu laikā veiktajām eksporta operācijām. Importējošo valstu paredzētos noteikumus visiem eksportētājiem paziņo izraudzītā valsts iestāde, kas saņem nepārprotamo piekrišanu, nosūtot eksportētājiem paredzētās EDEXIM saskarnes lauku “notes”. Trešā gada beigās importētājas puses izraudzītajai iestādei vai citai importētājas valsts attiecīgai iestādei eksportējošās valsts izraudzītajai iestādei jānosūta jauns pieprasījums nepārprotamas piekrišanas saņemšanai, tas jāsūta ar Komisijas starpniecību. Līdz atbildes saņemšanai uz jauno pieprasījumu attiecīgās ķīmiskās vielas eksportu var turpināt 12 mēnešus.

Attiecībā uz vielām, par kurām papildus eksporta paziņojuma iesniegšanai vajadzīga nepārprotama piekrišana (t.i., 2. daļā un dažām 3. daļā minētajām ķīmiskajām vielām, par kurām nav importa lēmuma), nepārprotamas piekrišanas derīguma termiņš var būt dažāds, un vairumā gadījumu tas atšķiras no RIN derīguma termiņa. Parasti nepārprotama piekrišana ir spēkā līdz trešā gada beigām, kas pagājuši kopš tās saņemšanas. Tomēr RIN paliek spēkā līdz 31. decembrim gadā, par kuru sniegts paziņojums, un pēc tam tas ir neaktīvs. Šādā gadījumā nākamajā gadā jāsniedz jauns eksporta paziņojums, un Komisija izdod jaunu RIN. Ja visi noteikumi ir ievēroti, šis jaunais RIN attiecīgā eksporta paziņojuma apstrādes laikā tiek nekavējoties aktivizēts. Jauns pieprasījums nav nepieciešams, kamēr vēl līdz trešā gada beigām pēc nepārprotamas piekrišanas saņemšanas tā vēl ir derīga.

Regulā attiecībā uz prasību par to, ka pirms tādu ķīmisko vielu eksportēšanu, uz kurām attiecas PIC procedūra vai to jāiesniedz PIC paziņojums, vispirms jāsaņem nepārprotama piekrišana, ir paredzēti divi šādi iespējami atbrīvojumi. Pirmkārt, ja par ķīmisko vielu jāiesniedz PIC paziņojums (I pielikuma 2. daļā minētās vielas) un to paredzēts eksportēt uz ESAO valstīm (15), no šīs prasības katrā konkrētā gadījumā var atteikties. Ja lēmumu atteikties no šīs prasības ievērošanas, apspriedusies ar Komisiju, pieņem eksportējošās valsts izraudzītā iestāde, šādam lēmumam pamatojums ir tas, ka importēšanas laikā attiecīgajā ESAO valstī konkrētā ķīmiskā viela ir licencēta, reģistrēta vai atļauta. Sk. 4. pielikumu. Šī procedūra shematiski parādīta 3. att.

Otrkārt, katrā konkrētā gadījumā no prasības ievērošanas var piešķirt atkāpi saskaņā ar 13. panta 7. punktu, ja, neraugoties uz visiem iespējamajiem pūliņiem saņemt atbildi, atbilde nav saņemta 60 dienu laikā pēc nepārprotamas piekrišanas pieprasījuma iesniegšanas par ķīmiskajām vielām, uz kurām attiecas PIC procedūra vai par kuru jāsniedz PIC paziņojums (I pielikuma 2. daļā vai 3. daļā minētās vielas). Lēmumu par atkāpi no prasības, apspriedusies ar Komisiju, pieņem eksportētāja valsts izraudzītā iestāde, un tā pamatojumam jābūt liecībām no oficiāliem avotiem importētāja valstī vai citā valstī, kurā attiecīgā ķīmiskā viela ir licencēta, reģistrēta vai to atļauts izmantot. Pieņemot lēmumus par I pielikuma 3. daļā minēto vielu eksportu, tajā jāņem vērā arī iespējamā ietekme uz cilvēka veselību un vidi importētājas puses valstī vai citā valstī. Šādas atkāpes piešķir uz laiku līdz 12 mēnešiem, pēc šā termiņa beigām, ja uz sākotnējo nepārprotamas piekrišanas pieprasījumu atbilde netiek saņemta, ir vajadzīga nepārprotama piekrišana. Pēc tam, kad maksimālais 12 mēnešu termiņš ir pagājis, ja nav saņemta atbilde uz nepārprotamas piekrišanas pieprasījumu, eksportētājam atkal ar eksportētāja valsts izraudzītās iestādes starpniecību jāsaņem nepārprotama piekrišana, kas nozīmē, ka iepriekšminētā procedūra tiek atkārtota.

Lai palielinātu iespējas saņemt atbildi uz nepārprotamas piekrišanas pieprasījumu, valstu izraudzītās iestādes tiek aicinātas iespējami plaši izmantot ES valodu režīmu un nepārprotamu piekrišanu pieprasīt jebkurā no šīm valodām, kas importētājai valstij ir piemērotākā. Izraudzītās iestādes nepārprotamas piekrišanas vēstuļu un atbilžu veidlapas plašāk izplatītajās valodās: angļu (EN), franču (FR) un spāņu (ES) ir pieejami “Explicit Consent” iedaļā EDEXIM tīmekļa vietnē http://edexim.jrc.ec.europa.eu.

Informāciju par visām ķīmiskajām vielām, par kurām pieprasīta un saņemta nepārprotama piekrišana, un par piešķirtajiem atbrīvojumiem nosūta eksportētāju valstu izraudzītajām iestādēm, un to uztur EDEXIM datubāzē. Visiem dokumentiem, ko izmanto apliecinājumam (importētājas valsts pieņemtie lēmumi vai citas liecības, ko izmanto atbrīvojumam) jābūt EDEXIM datubāzē identificējamiem pēc piešķirtā unikālā identifikatora (nepārprotamas piekrišanas identifikatora). Visus nepārprotamas piekrišanas pieprasījumus norāda kopā ar attiecīgu informāciju, arī par to statusu EDEXIM, un ar tiem var iepazīties citu dalībvalstu izraudzītās iestādes. Nekonfidenciālā informācija Komisijai jādara publiski pieejama internetā.

Jāatzīmē, ka pienākums saņemt nepārprotamu piekrišanu attiecas arī uz tādu preparātu eksportu (t.i., maisījumiem saskaņā ar Regulu (EK) Nr. 1272/2008), kuri satur I pielikuma 2. vai 3. daļā minētās vielas koncentrācijās, kuru dēļ var būt nepieciešams to marķējums saskaņā ar Direktīvu 1999/45/EK (16). Tas nozīmē, ka atsevišķa nepārprotama piekrišana jāpieprasa par katru preparātu un atsevišķs nepārprotamas piekrišanas RIN tiek izdots katram šādam preparātam. Lai šā noteikuma izpildes vienkāršošanai nepārprotamas piekrišanas pieprasījumā iekļauti vairāki jautājumi, uz kuriem jāatbild importējošās valsts izraudzītajai iestādei. Viens no šiem jautājumiem ir: “Vai jūs piekrītat to pašu I pielikumā iekļautās vielas citu preparātu importam?” Lielākoties importējošās valsts izraudzītā iestāde uz šo jautājumu atbild “nē”, un tad tāpēc ir vajadzīga atsevišķa nepārprotama piekrišana par katru preparātu, savukārt pozitīvas atbildes gadījumā valstu izraudzītās iestādes un Komisija var tieši apstiprināt konkrētās vielas citu preparātu eksportu.

Tā kā preparātu sastāvā ir vairāk nekā viena viela, par to katru šādu vielu jāpārbauda, vai ir jāizpilda pienākums saņemt nepārprotamu piekrišanu. Ja vismaz vienas vielas dēļ šāds pienākums ir, jāiesniedz pieprasījums nepārprotamas piekrišanas saņemšanai. Importējošā valsts var dot vispārīgu atbildi, kurā teikts, ka reģistrētas ķīmiskās vielas importēt ir atļauts. Ja preparāta AB sastāvā esošā viela A ir minēta Regulas (EK) Nr. 689/2008 I pielikumā, un importējošajā valstī tā ir reģistrēta, eksportu var veikt arī tad, ja viela B nav reģistrēta, ievērojot nosacījumu, ka tā nav minēta I pielikumā. Nepieciešamību saņemt nepārprotamu piekrišanu nosaka nevis viela B, bet gan viela A.

Papildus šiem pienākumiem ir noteiktas prasības attiecībā uz eksportēto produktu kvalitāti. Eksportētājam ir jānodrošina, lai eksportētais produkts netiktu nosūtīts vēlāk kā sešus mēnešus pirms tā derīguma termiņa beigām, ja šāds termiņš ir vai to var secināt no ražošanas datuma, ja vien ķīmiskās vielas īpašību dēļ tas nav iespējams. Pesticīdu gadījumā konteineru izmēri un iepakojums ir jāoptimizē, lai samazinātu novecojušu nederīgu krājumu veidošanās risku, un uz marķējuma jānorāda konkrēta informācija par glabāšanas noteikumiem un to stabilitāti importējošās valsts klimatiskajos apstākļos. Turklāt eksportētajiem pesticīdiem ir jāatbilst ar ES tiesību aktiem noteiktajai tīrības pakāpei.

3.14. 14. pants. DAŽU ĶĪMISKO VIELU UN ĶĪMISKĀS VIELAS SATUROŠU IZSTRĀDĀJUMU EKSPORTS

Regulas 7. pantā noteiktā paziņošanas prasība attiecas arī uz dažas ķīmiskās vielas saturošu izstrādājumu (17) eksportu. Tās attiecas tikai uz izstrādājumiem, kuri satur vai kuros iekļautas vielas neizreaģējušā veidā (t.i., vielas, par kurām ir izskalošanās risks: vielas, uz kurām attiecas PIC procedūra, vielas, kuras ar ES tiesību aktiem ir aizliegtas vai stingri ierobežotas gadījumos, kad to lietojums attiecīgajā konkrētajā izstrādājumā ir ierobežots, vai preparāti, kas šādas vielas satur tādā koncentrācijā, ka var būt jāievēro prasības par marķējumu saskaņā ar Direktīvu 1999/45/EK vai Regulu (EK) Nr. 1272/2008 (18).

Turklāt nav atļauts eksportēt dažas minētās regulas V pielikumā minētas ķīmiskās vielas un izstrādājumus, kuru lietošana ES ir pilnīgi aizliegta. Patlaban V pielikumā iekļautas dzīvsudrabu saturošas ziepes un 10 ķīmiskās vielas vai ķīmisko vielu grupas, kas minētas Stokholmas Konvencijā par noturīgiem organiskajiem piesārņotājiem atbilstoši tās noteikumiem, un ir iekļautas šo norādījumu 3. pielikumā. Atbilstoši Stokholmas Konvencijai turpmāk pieņemto lēmumu sakarā V pielikumā papildus varētu tikt iekļautas vēl citas ķīmiskās vielas un preparāti.

3.15. 15. pants. INFORMĀCIJA PAR TRANZĪTU

Ja Konvencijas dalībvalsts pieprasa informāciju par to ķīmisko vielu tranzītu, uz kurām attiecas PIC procedūra, eksportētājam iespēju robežās 30 dienas pirms paredzētā pirmā tranzīta pārvadājuma un vismaz 8 dienas pirms katra turpmākā tranzīta pārvadājuma attiecīgajai izraudzītajai valsts iestādei jāsniedz Regulas (EK) Nr. 689/2008 VI pielikumā noteiktā informācija. Izraudzītā valsts iestāde šo informāciju kopā ar visu pieejamo papildinformāciju nosūta Komisijai, kas to pārsūta pieprasītājas Konvencijas Puses izraudzītajai valsts iestādei ne vēlāk kā 15 dienas pirms pirmā tranzīta pārvadājuma un pirms katra turpmākā tranzīta pārvadājuma. Patlaban neviena Konvencijas Puse nav norādījusi, ka tai šāda informācija ir vajadzīga.

3.16. 16. pants. INFORMĀCIJA, KAS JĀPIEVIENO EKSPORTĒJAMĀM ĶĪMISKAJĀM VIELĀM

Visu ES tiesību aktos noteikto bīstamo ķīmisko vielu eksportētājiem produkcija ir jāiepako un jāmarķē tādā pašā veidā, kā to darītu laišanai tirgū Eiropas Savienībā, ja vien importējošajai valstij nav īpašu prasību, ņemot vērā arī atbilstošos starptautiskos standartus.

Atbilstošie ES noteikumi ir paredzēti šādos tiesību aktos:

— Padomes 1967. gada 27. jūnija Direktīvā 67/548/EEK par normatīvo un administratīvo aktu tuvināšanu attiecībā uz bīstamu vielu klasifikāciju, iepakošanu un marķēšanu (19),

— Eiropas Parlamenta un Padomes 1999. gada 31. maija Direktīvā 1999/45/EK par dalībvalstu normatīvo un administratīvo aktu tuvināšanu jautājumos, kas attiecas uz bīstamu preparātu klasifikāciju, iepakošanu un marķēšanu (20),

— Padomes 1991. gada 15. jūlija Direktīvā 91/414/EEK par augu aizsardzības līdzekļu laišanu tirgū (21),

— Eiropas Parlamenta un Padomes 1998. gada 16. februāra Direktīvā 98/8/EK par biocīdo produktu laišanu tirgū (22),

— Eiropas Parlamenta un Padomes 2008. gada 16. decembra Regulā (EK) Nr. 1272/2008 par vielu un maisījumu klasificēšanu, marķēšanu un iepakošanu un ar ko groza un atceļ Direktīvas 67/548/EEK un 1999/45/EK un groza Regulu (EK) Nr. 1907/2006 (23).

Informācijā marķējumā cita starpā iekļaujami šādi dati:

— preparāta tirdzniecības nosaukums vai apzīmējums,

— personas vārds/nosaukums, pilna adrese un tālruņa numurs, kura atbild par preparāta laišanu tirgū un kura veic uzņēmējdarbību Savienībā, un var būt ražotājs, importētājs vai izplatītājs,

— standarta bīstamības simbols (vai piktogramma), vai atbilstoša bīstamības apzīmējumu un bīstamības norāžu kombinācija,

— standarta “R-frāzes” (vai bīstamības norādes) ar kurām apraksta konkrētos riskus saistībā ar attiecīgās vielas lietošanu,

— standarta “S-frāzes” (vai brīdinājuma norādes) ar kurām apraksta drošības prasības un operatīvās reaģēšanas procedūras saistībā ar konkrētās vielas drošu lietošanu,

— vielas vai preparāta (maisījuma) sastāvā esošo vielu identifikācija pēc starptautiskās nomenklatūras.

Jāatzīmē, ka šis saraksts nav pilnīgs un ka attiecīgās juridiskās prasības precīzi noteiktas Direktīvas 1999/45/EK 10. pantā un Regulas (EK) Nr. 1272/2008 17. pantā, kuros ir arī jaunas prasības par marķējumā norādāmo informāciju. Šīs jaunās prasības, kā arī bīstamības simbolu un standartfrāžu nomaiņa ar Globālās Harmonizētās sistēmas (GHS) bīstamības piktogrammām un norādēm stājas spēkā no 2010. gada 1. decembra attiecībā uz vielām, bet attiecībā uz maisījumiem no 2015. gada 1. jūnija. Regulā (EK) Nr. 1272/2008 arī noteikts, ka terminu “preparāti” aizstāj ar terminu “maisījumi”.

Eiropas Savienībā izmantotie standarta bīstamības simboli:

Šos standarta bīstamības simbolus aizstāj GHS piktogrammas saskaņā ar Regulu (EK) Nr. 1272/2008, ar kuru ievieš Klasifikācijas un marķējuma globāli harmonizēto sistēmu. GHS bīstamības apzīmējumu piktogrammas ir šādas:

Pilnīgs CLP/GHS bīstamības piktogrammu saraksts katrai bīstamības klasei un attiecīgos gadījumos apakškategorijai noteikts Regulas (EK) Nr. 1272/2008 V pielikumā. Tas ir pieejams http://ec.europa.eu/enterprise/sectors/chemicals/documents/classification/index_en.htm.

Saskaņā ar PIC regulu informācijā uz marķējuma jānorāda derīguma termiņš (ja vajadzīgs, dažādām klimatiskajām zonām) un ražošanas datums.

Bez tam kopā ar ķīmisko vielu katram importētājam jānosūta drošības datu lapa. Drošības datu lapai jāatbilst Eiropas Parlamenta un Padomes 2006. gada 18. decembra Regulas (EK) Nr. 1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH) (24), 31. pantā un II pielikumā noteiktajām prasībām.

Informāciju uz marķējuma un drošības datu lapā, ciktāl praktiski iespējams, sniedz galamērķa valsts vai paredzētās lietošanas apgabala oficiālajās valodās vai vienā vai vairākās galvenajās valodās (valodu sarakstu sk. šo norādījumu 6. pielikumā) (25).

3.17. 17. pants. DALĪBVALSTU UN EKSPORTĒTĀJU PIENĀKUMI IMPORTA UN EKSPORTA KONTROLĒ

Dalībvalstīm ir jāizraugās iestādes, piemēram, muitas iestādes, kas kontrolē I pielikumā minēto ķīmisko vielu importu un eksportu. Dalībvalstis un Komisija koordinē savus izpildes pasākumus attiecībā uz eksportētājiem, un dalībvalstīm ir regulāri jāziņo par šādiem pasākumiem. Jāatzīmē, ka importa ierobežojumus nosaka attiecīgi ES tiesību akti, piemēram, Regula (EK) Nr. 1907/2006 (REACH), Direktīva 91/414/EEK vai Direktīva 98/8/EK (sīkāk sk. norādījumus par 12. pantu).

Eksportētājiem muitas deklarācijās, eksporta paziņojumos, importa lēmumos un saņemtajās nepārprotamajās piekrišanās, kā arī atbrīvojumos, kas attiecas uz minētajām ķīmiskajām vielām, jānorāda attiecīgais reģistrācijas numurs RIN. Saskaņā ar Padomes 1992. gada 12. oktobra Regulu (EEK) Nr. 2913/92 par Kopienas Muitas kodeksa izveidi (26) šī informācija jānorāda Vienotā administratīvā dokumenta 44. ailē vai elektroniskās eksporta deklarācijas attiecīgajā datu elementā.

Jāņem vērā, ka Y915 ir TARIC kods, kas norāda prasību pēc reģistrācijas numura RIN. Ja Vienotā administratīvā dokumenta 44. ailē ir kods Y915, tajā jābūt arī reģistrācijas numuram RIN. Tātad 44. ailē ir kods Y915 un RIN. Pārējie ar PIC regulu saistītie pasākumi, kas attiecas uz TARIC, minēti turpmāk:

— Y916 – šis pasākums norāda, ka uz eksportējamo ķīmisko vielu neattiecas Regulas (EK) Nr. 689/2008 I pielikuma noteikumi (par eksporta ierobežojumiem). Bez ierobežojumiem.

— Y917 – šis pasākums norāda, ka uz eksportējamo ķīmisko vielu neattiecas Regulas (EK) Nr. 689/2008 V pielikuma noteikumi (par dažu ķīmisko vielu eksporta aizliegšanu). Bez aizliegumiem.

— Y919 – šis pasākums norāda, ka uz eksportējamo ķīmisko vielu attiecas Regulas (EK) Nr. 689/2008 2. panta 2. punkta i) apakšpunkta noteikumi, kas eksportu atbrīvo no visiem noteikumiem ar nosacījumu, ka attiecīgo ķīmisko vielu eksportē pētniecības vai analīžu vajadzībām daudzumā, kas ir mazāks par 10 kg.

Y919 gadījumā jābūt norādītam īpašajam reģistrācijas numuram jeb “Special RIN” (sk. turpmāk).

Ja 44. ailē norādīts reģistrācijas numurs RIN, muitas iestādēm EDEXIM muitai paredzētajā saskarnē jāpārbauda attiecīgā eksporta statuss. Ja konkrētajam eksportam RIN ir aktīvs, eksports jāatmuito parastajā kārtībā. Ja muitas ierēdņi konstatē problēmas ar 44. ailē norādīto TARIC kodu vai RIN, eksporta operāciju turpināt nedrīkst un ķīmiskās vielas jānodod atpakaļ eksportētājam.

Īpašā administratīvā procedūra “special RIN request”, kas paredzēta dažu eksporta veidu vienkāršošanai, tiek izmantota arī eksportam, uz kuru attiecas 2. panta 2. punkta i) apakšpunktā paredzētais atbrīvojums, t.i., I pielikumā vai V pielikumā iekļautās vielas 10 kg vai mazākā daudzumā pētniecības vai analīžu vajadzībām. Saskaņā ar “special RIN request” procedūru eksportētājs vispirms pārbauda, vai uz konkrēto eksporta operāciju attiecas 2. panta 2. punkta i) apakšpunkts. Ja tā ir, eksportējošās valsts izraudzītajai iestādei eksportētājs pieprasa īpašo RIN. Ja 2. panta 2. punkta i) apakšpunkts ir piemērojams, eksportējošās valsts izraudzītā iestāde pieprasījumu apstiprina un aktivizē identifikācijas numuru RIN, kas eksportētājam jānorāda muitas deklarācijā. Šī procedūra 4. pielikumā shematiski parādīta 4. att.

3.18. 18. pants. SANKCIJAS

Dalībvalstīm ir jānodrošina pareiza regulas īstenošana, un to rīcībā ir jābūt efektīvai, samērīgai un preventīvai sankciju sistēmai, ko piemēro neatbilstību gadījumos. Informācija par sankcijām jāsniedz pēc pieprasījuma.

3.19. 19. pants. INFORMĀCIJAS APMAIŅA

Komisijai un dalībvalstīm jāatvieglo informācijas sniegšana citām valstīm par ķīmiskajām vielām, uz kurām attiecas regula. Regulā apstiprināta vajadzība pēc vairākiem drošības pasākumiem attiecībā uz konfidencialitāti. Tomēr par konfidenciālu nevar uzskatīt šādu informāciju:

— informāciju, kas norādīta regulas II pielikumā (prasības par eksporta paziņojumos sniedzamo informāciju) un IV pielikumā (prasības par PIC paziņojumos sniedzamo informāciju),

— drošības datu lapās ietverto informāciju,

— ķīmiskās vielas derīguma termiņu,

— ķīmiskās vielas ražošanas datumu,

— informāciju par piesardzības pasākumiem, ieskaitot bīstamības klasifikāciju, riska veidu un attiecīgās drošības norādes,

— toksikoloģisko un ekotoksikoloģisko testu rezultātu kopsavilkumu,

— informāciju par iepakojuma izmantošanu pēc tam, kad ķīmiskās vielas ir no tā izņemtas.

3.20. 20. pants. TEHNISKĀ PALĪDZĪBA

Komisijai un dalībvalstīm ir jāsadarbojas, sekmējot tehniskās palīdzības sniegšanu, jo īpaši lai jaunattīstības valstis un pārejas ekonomikas valstis varētu īstenot Konvenciju.

3.21. 21. pants. UZRAUDZĪBA UN ZIŅOŠANA

Regulas 21. pants ir standarta pants ES likumdošanā, un ar to nosaka uzraudzības un ziņošanas prasības attiecībā uz regulas darbību un īstenošanu.

Gan dalībvalstis, gan Komisija uzrauga ar regulu saistītos pasākumus. Dalībvalstu pienākums ir regulāri nosūtīt Komisijai informāciju par dažādu procedūru piemērošanu, un Komisija savukārt regulāri ziņo Eiropas Parlamentam un Padomei par regulas darbību kopumā. Arī šajā gadījumā spēkā ir noteikumi komerciālās konfidencialitātes aizsardzībai.

3.22. 22. pants. PIELIKUMU ATJAUNINĀŠANA

Lēmumu par pielikumu atjaunināšanu pieņem saskaņā ar regulatīvo kontroles procedūru. Saskaņā ar šo procedūru Komisijas priekšlikumus, pirms tos iesniedz pārbaudīt Padomei un Eiropas Parlamentam, izskata komiteja, kurā ir dalībvalstu pārstāvji. Ja kāda no šīm iestādēm sniedz negatīvu atzinumu, Komisijai jāiesniedz grozītais pasākuma priekšlikums komitejai vai jāsagatavo tiesību akta priekšlikums, kas būtu jāpieņem koplēmuma procedūrā.

Regulas I pielikumu pārskata vismaz katru gadu. Dažādās I pielikuma daļās iekļaujot jaunas ķīmiskas vielas, attiecīgajā gadījumā jāievēro eksporta paziņošanas prasības, jāiesniedz PIC paziņojums, jāsaņem nepārprotama piekrišana eksporta veikšanai un jāņem vērā citu valstu lēmumi par to ķīmisko vielu importēšanu, uz kurām attiecas PIC procedūra.

Pielikumu atjaunināšanai ar to pašu procedūru jāpieņem šādi pasākumi:

— ķīmiskas vielas, uz kuru attiecas Eiropas Parlamenta un Padomes 2004. gada 29. aprīļa Regula (EK) Nr. 850/2004 par noturīgiem organiskajiem piesārņotājiem (27), iekļaušana V pielikuma 1. daļā,

— grozījumi I pielikumā, tostarp izmaiņas esošajos ierakstos,

— ķīmiskas vielas, uz kuru jau attiecas eksporta aizliegums ES līmenī, iekļaušana V pielikuma 2. daļā,

— grozījumi II, III, IV un VI pielikumā, un

— pasākumi, lai mainītu esošos V pielikuma ierakstus.

Lai V pielikuma 2. daļā iekļautu vielu vai izstrādājumu (kas nozīmē eksporta aizliegumu), kurai vēl nav noteikts eksporta aizliegums, ir vajadzīgs Eiropas Parlamenta un Padomes koplēmums, kura pamatā ir Komisijas priekšlikums.

3.23. 23. pants. TEHNISKIE NORĀDĪJUMI

Lai atvieglotu regulas īstenošanu, Komisijai ir jāizstrādā tehniskie norādījumi, piemēram, tādi kā šie norādījumi. Visi norādījumi būs publiski pieejami EDEXIM.

3.24. 24. pants. KOMITEJA

Komisijai palīdz komiteja, kas izveidota ar Regulas (EK) Nr. 1907/2006 133. pantu. Tās galvenais uzdevums ir balsot par ierosinātajiem ES lēmumiem saistībā ar importu (12. pants) un par ierosinātajiem regulas pielikumu grozījumiem (22. pants).

4. EIROPAS DATUBĀZE PAR BĪSTAMO ĶĪMISKO VIELU EKSPORTU UN IMPORTU

Daudzie uzdevumi, kas saistīti ar Regulas (EK) Nr. 689/2008 īstenošanu ikdienā, tiek veikti, izmantojot Eiropas datubāzi par bīstamo ķīmisko vielu eksportu un importu (EDEXIM). Šī datubāze ir svarīgs instruments, lai apstrādātu un pārvaldītu tiesiskās prasības, kā arī apmainītos ar informāciju, un to izmanto Eiropas ieinteresētās aprindas, kas iesaistītas attiecīgajās darbībās. Turklāt ieinteresētās aprindas no trešām valstīm var izmantot EDEXIM par informācijas avotu šajā jomā.

EDEXIM pastāvīgi tiek atjaunināts, jo pieaug apstrādājamo paziņojumu skaits un pieprasījums pēc papildu funkcijām, lai atvieglotu ieinteresēto aprindu darbu ikdienā. Šobrīd datubāzei ir piecas saskarnes:

— saskarne, kas pieejama plašai sabiedrībai un kurā pieejama nekonfidenciāla informācija,

— IVI saskarne, kas paredzēta dalībvalstīm, lai pārvaldītu Regulas (EK) Nr. 689/2008 īstenošanu, jo īpaši saistībā ar eksporta paziņojumiem (7. pants) un nepārprotamas piekrišanas pieprasījumiem (13. pants),

— eksportētāju saskarne, ko izmanto ES eksportētāji, lai paziņotu (un pēc tam kontrolētu) plānoto eksportu un sniegtu vajadzīgo informāciju atbilstoši Regulas (EK) Nr. 689/2008 tiesiskajām prasībām un šādā veidā paātrinātu procedūru gaitu,

— muitas dienestu saskarne, kas paredzēta, lai palīdzētu muitas darbiniekiem kontrolēt tirdzniecību ar bīstamām ķīmiskām vielām,

— administratīvā saskarne (izmanto Komisija), lai apstrādātu un uzglabātu importa un eksporta paziņojumus, kā arī veiktu galvenās tīmekļa vietnes uzturēšanas darbības.

EDEXIM galvenais mērķis ir to izmantot to par platformu juridisko prasību apstrādei un nodrošināt lietotājiem informāciju par Regulas (EK) Nr. 689/2008 īstenošanu Eiropas Savienībā saistībā ar:

— eksporta paziņojumiem par regulas I pielikumā uzskaitītajām ķīmiskajām vielām,

— lēmumiem par importu, ko valstis pieņēmušas pēc pieprasījuma attiecībā uz regulas I pielikuma 2. vai 3. daļā uzskaitītajām ķīmiskajām vielām, un

— lēmumiem par importu, ko pieņēmušas valstis, kas piedalās starptautiskajā PIC procedūrā saskaņā Roterdamas konvenciju attiecībā uz regulas I pielikuma 3. daļā uzskaitītajām ķīmiskajām vielām.

Eksportētāju saskarne ļauj eksportētājiem tieši un tiešsaistē paziņot IVI par I pielikuma ķīmisko vielu plānoto eksportu. Kad eksportētājs ir sagatavojis un saglabājis eksporta paziņojumu, eksporta sūtījumam piešķir neaktīvu eksporta reģistrācijas numuru (RIN). Pēc tam, kad eksportētājs ir iesniedzis eksporta paziņojumu, IVI bez liekas kavēšanās to apstrādā un, ja paziņojumā sniegtā informācija ir pilnīga un pareiza, nosūta to Komisijai. EDEXIM paziņo eksportētājam, kad IVI ir iesniegusi paziņojumu Komisijai. Saitē “Search Activation Status by RIN” ierakstot RIN, eksportētājs var uzraudzīt paziņojuma apstrādes stāvokli. Turklāt tā informē eksportētāju pēc paziņojuma galīgās apstiprināšanas, tostarp par paziņojuma derīgumu. Vielām, par kurām nav vajadzīga nepārprotama piekrišana, RIN ir aktīvs (proti, eksports ir atļauts) no eksportētāja norādītā eksporta datuma vai ātrākā iespējamā datuma atbilstoši termiņiem, kas noteikti regulā. Eksporta sūtījumiem, par kuriem vajadzīga nepārprotama piekrišana, RIN tiks aktivizēts tikai tad, ja būs ievēroti attiecīgie nosacījumi.

Turklāt EDEXIM sistēma katrai nepārprotamai piekrišanai piešķir iekšējo identifikācijas numuru, proti, nepārprotamās piekrišanas reģistrācijas numuru (jeb nepārprotamās piekrišanas identifikatoru), ko izmanto paziņojuma apstrādes laikā. Kad IVI ievieto nepārprotamu piekrišanu EDEXIM datubāzē, EDEXIM informē Komisiju, lai tā var apstrādāt nepārprotamo piekrišanu. IVI un Komisijai ir piekļuve nepārprotamo piekrišanu sarakstam.

Ja nepārprotamas piekrišanas nav, EDEXIM paziņo eksportētājam, ka eksports nav atļauts.

Saskarne, kas EDEXIM paredzēta plašai sabiedrībai, nodrošina šādas iespējas: esošo eksporta paziņojumu pārbaudi attiecībā uz konkrēto bīstamu ķīmisko vielu pirmo ikgadējo eksportu uz galamērķa valsti; informāciju par regulas reglamentēto bīstamo ķīmisko vielu un šīs ķīmiskās vielas saturošo preparātu klasifikācijas un marķēšanas prasībām; informāciju par trešu valstu lēmumiem saistībā ar Regulas (EK) Nr. 689/2008 I pielikuma 2. un 3. daļā uzskaitīto ķīmisko vielu importu un statistiku par reģistrētajiem Eiropas Savienības eksporta paziņojumiem.

Lai paātrinātu procedūru gaitu eksportētājam, EDEXIM darbojas, balstoties uz vienu reģistrācijas numuru, ko iegūst, iesniedzot paziņojumu vai īpašā RIN pieprasījumu. Paziņojums obligāti ir jāiesniedz par I pielikuma 1. un 2. daļas ķīmiskajām vielām un I pielikuma 3. daļas ķīmiskajām vielām, par kurām nav pieņemts importa lēmums. Attiecībā uz I pielikuma 3. daļas ķīmiskajām vielām, par kurām importu apstiprinošs lēmums publicēts PIC apkārtrakstā, muitas deklarācijā norādāmā RIN iegūšanai paredzētas divas iespējas: 1) ar EDEXIM starpniecību iesniegt īpašā RIN pieprasījumu vai 2) izmantot EDEXIM pieejamo importa lēmumu datubāzi. Tā kā importa lēmumu datubāze vēl nav pieejama, eksportētājiem šobrīd jāizmanto pirmā iespēja. Īpašā RIN pieprasījums jāiesniedz arī par visiem eksporta sūtījumiem, uz kuriem attiecas 2. panta 2. punkta i) apakšpunktā noteiktais atbrīvojums, proti, I vai V pielikuma vielas pētniecības un analīzes vajadzībām, kuru daudzums nav lielāks par 10 kg.

Praktisku iemeslu dēļ reģistrācijas numuru lietošana un terminoloģija atšķiras no tā, ko paredz Regula (EK) Nr. 689/2008. Konkrētāk:

regulā minētais eksporta reģistrācijas numurs ir līdzvērtīgs reģistrācijas numuram, ko iegūst, iesniedzot eksporta paziņojumu.

Regulā minētais nepārprotamās piekrišanas reģistrācijas numurs ir līdzvērtīgs nepārprotamas piekrišanas identifikatoram, ko izmanto EDEXIM, lai identificētu katru nepārprotamo piekrišanu vai atbrīvojumu. Šis numurs nav jānorāda muitas deklarācijā, jo attiecīgo nepārprotamo piekrišanu pievieno eksporta paziņojumam un to var identificēt ar RIN palīdzību.

Importa lēmuma reģistrācijas numurs ir RIN, ko iegūst ar īpašā RIN pieprasījumu par I pielikuma 3. daļas ķīmiskajām vielām, par kurām importu apstiprinošs lēmums ir publicēts PIC apkārtrakstā, vai izmantojot EDEXIM importa lēmumu datubāzi (lūdzu, ņemiet vērā, ka importa lēmumu datubāze vēl nav pieejama).

5. PIEMĒRI

Turpmākajos piemēros aprakstītas darbības, kas eksportētājiem jāveic dažādās iespējamās situācijās. Situāciju pamatā ir pieņēmums, ka eksporta paziņojumu sagatavošanai eksportētājs izmanto EDEXIM, jo tā jau ir ierasta prakse. 1. piemērā aprakstītas vairākas prasības attiecībā uz informāciju, kas jāsniedz muitas deklarācijās un IVI, kā arī iepakošanas un marķēšanas prasības, kas jāievēro, eksportējot I pielikuma ķīmiskās vielas. Lai izvairītos no atkārtošanās, šīs prasības pēc 1. piemēra nav detalizēti aprakstītas, bet tikai minētas.

Pirmkārt, I pielikuma ķīmiskās vielas eksportētājam EDEXIM piešķir reģistrācijas numuru (RIN), kas eksportētājam jāiekļauj muitas deklarācijā. Otrkārt, nākamā gada pirmajā ceturksnī eksportētājam jāpaziņo IVI ķīmisko vielu, tas ir, I pielikuma ķīmisko vielu, konkrētu I pielikuma ķīmiskās vielas saturošo preparātu un konkrētu I pielikuma 2. vai 3. daļā uzskaitītās vielas saturošu izstrādājumu, daudzumu, ko eksporta uzņēmums nosūtīja saskaņā ar Regulu (EK) Nr. 689/2008 un katra tā importētāja nosaukumu un adresi, kam tika nogādāts sūtījums.

Visbeidzot, ES tiesību aktos noteikto bīstamo vielu eksportētājiem produkti jāiepako un jāmarķē saskaņā ar ES tiesību aktu prasībām. Turklāt katram importētājam jānosūta drošības datu lapa, cik vien tas praktiski iespējams, informāciju norādot importējošās valsts oficiālajā valodā un angļu valodā.

1. piemērs

Ražotājs vienā no ES dalībvalstīm plāno pirmo reizi uz valsti A eksportēt heksahloretānu. Heksahloretāns ir iekļauts regulas I pielikuma 1. daļā, jo tas ir stingri ierobežots izmantošanai rūpnieciskos lietojumos. Konstatēts, ka šī ķīmiskā viela no ES uz valsti A līdz šim nav eksportēta.

— Eksportētājam ar EDEXIM starpniecību ir jāiesniedz eksporta paziņojums, nodrošinot izraudzītajai valsts iestādei (IVI) regulas II pielikumā norādīto informāciju vismaz 30 dienas pirms eksportēšanas. EDEXIM eksporta paziņojumam piešķir neaktīvu reģistrācijas numuru (RIN).

— Kad izraudzītā valsts iestāde ir konstatējusi, ka eksporta paziņojumā sniegtā informācija ir pilnīga, tā bez kavēšanās to nosūta Komisijai. Pēc tam, kad Komisija ir pārbaudījusi, ka eksporta paziņojuma attiecīgajā kalendāra gadā vēl nav bijis, tā šo eksporta paziņojumu nosūta valstij A. Ja eksporta paziņojums minētajā gadā ir bijis, eksporta paziņojumu saglabā EDEXIM, to nenosūtot.

— EDEXIM informē eksportētāju, ka eksporta paziņojums ir apstrādāts un ka RIN tiks aktivizēts (tas ir, eksportu drīkst veikt) no plānotās eksporta dienas, kas norādīta eksporta paziņojumā. RIN ir jāiekļauj muitas deklarācijā.

— Ķīmiskajai vielai jābūt iepakotai un marķētai atbilstoši ES spēkā esošajām prasībām, izņemot gadījumus, kad importējošā valsts prasības ir atšķirīgas. Eksportētājs importētājam nosūta drošības datu lapu.

— Marķējumam un drošības datu lapai jābūt drukātai angļu valodā un valsts A oficiālajā valodā (detalizētākus norādījumus par valodām sk. 6. pielikumā).

— Vajadzības gadījumā marķējumā ir jānorāda produkta derīguma termiņš un ražošanas datums; marķējumā jāiekļauj arī konkrēta informācija par glabāšanas nosacījumiem un stabilitāti valsts A klimatiskajos apstākļos. Ķīmisko vielu nedrīkst eksportēt vēlāk kā sešus mēnešus pirms derīguma termiņa beigām.

— Turklāt pesticīdu konteineru izmērs un iepakojums ir jāoptimizē tā, lai līdz minimumam samazinātu lietošanai nederīgu krājumu rašanās iespējamību.

— Nākamā gada pirmajā ceturksnī ES ražotājs informē savas valsts IVI par ķīmiskās vielas daudzumiem, kas valstī A nogādāti iepriekšējā gadā.

2. piemērs

Uzņēmums “Chemoproducts” vēlas nogādāt bora trihlorīdu uz valsti B. Bora trihlorīds nav iekļauts regulas I pielikumā, taču bija klasificēts kā bīstama ķīmiska viela saskaņā ar Direktīvu 67/548/EEK un ir klasificēts kā bīstama ķīmiska viela Regulas (EK) Nr. 1272/2008 (28) VI pielikumā.

— Eksportētājam savas valsts IVI informācija nav jāsniedz. Eksportu var veikt bez eksporta paziņojuma vai importējošās valsts piekrišanas.

— Piemēro prasības, kas attiecas uz eksporta sūtījumu iepakošanu un marķēšanu, ķīmisko vielu derīguma termiņu un drošības datu lapu nodrošināšanu, kā minēts 1. piemērā.

3. piemērs

Uzņēmums “ABC Chemicals” plāno eksportēt hloroformu uz valsti C. Hloroforms ir iekļauts regulas I pielikuma 1. daļā un to iepriekš tajā pašā gadā uz valsti C ir eksportējis cits uzņēmums, taču uzņēmums “ABC Chemicals” līdz šim to nav darījis.

— Eksportētājam ir jāiesniedz paziņojums par eksportu, nodrošinot izraudzītajai savas valsts iestādei (IVI) II pielikumā norādīto informāciju vismaz 30 dienas pirms eksportēšanas.

— Pēc eksporta paziņojuma saglabāšanas un nosūtīšanas eksportētājs iegūst RIN, kas tajā brīdī nav aktivizēts.

— Kad valsts iestāde ir pārliecinājusies par to, ka eksporta paziņojumā sniegtā informācija ir pilnīga un pareiza, tā šo eksporta paziņojumu nosūta Komisijai. Komisija pārbauda paziņojumu un to apstiprina, ar ko tiek aktivizēts RIN eksportēšanai no plānotā eksporta datuma. Ņemot vērā to, ka šajā kalendārajā gadā eksporta paziņojums jau tika iesniegts, eksporta paziņojumu noglabā EDEXIM, nenosūtot uz importējošo valsti.

— Piemēro prasības, kas attiecas uz informāciju, kas sniedzama muitas deklarācijās un attiecīgajai IVI, kā arī eksporta sūtījumu iepakošanu un marķēšanu, derīguma termiņu un konteineriem, un drošības datu lapu nodrošināšanu, kā minēts 1. piemērā.

4. piemērs

Uzņēmums “LongShip” vēlas eksportēt polihlorterfenilus uz valsti D, kas ir Konvencijas puse. Uz polohlorterfeniliem attiecas PIC procedūra saskaņā ar Roterdamas konvenciju, un tāpēc tie ir iekļauti regulas I pielikuma 1. un 3. daļā. Valsts D jaunākajā PIC apkārtraksta atjauninājumā ir paziņojusi par savu lēmumu un piekritusi importam.

— Eksportētājam nav jāiesniedz eksporta paziņojums un tas var turpināt eksporta procedūru, ja paredzētais lietojums importēšanas valstī atbilst kategorijai, attiecībā uz kuru viela tika iekļauta konvencijas III pielikumā.

— Tiek rekomendēts, ka eksportētājam jāpieprasa īpašs RIN (vai nu savas valsts IVI, kas to ievietos EDEXIM, vai tieši ar EDEXIM starpniecību) un šis RIN jānorāda muitas deklarācijā. Alternatīva iespēja: eksportētājs var izmantot EDEXIM importa lēmumu datubāzi, lai iegūtu RIN, kas jānorāda muitas deklarācijā. Jāatzīmē, ka importa lēmumu datubāze vēl nav pieejama.

— Piemēro prasības, kas attiecas uz informāciju, kas sniedzama muitas deklarācijās un attiecīgajai IVI, kā arī eksporta sūtījumu iepakošanu un marķēšanu, derīguma termiņu un konteineriem, un drošības datu lapu nodrošināšanu, kā minēts 1. piemērā.

5. piemērs

Uzņēmums “KillingPest”, kura galvenā mītne ir vienā no ES dalībvalstīm, vēlas no valsts E importēt parationu, lai ražotu pesticīdu un pēc tam šo preparātu nosūtītu uz valsti F. Parationu aizliegts izmantot ES kā pesticīdu (gan kā augu aizsardzības produktu, gan biocīdu). Šī viela ir iekļauta regulas I pielikuma 1. daļā, kā arī 3. daļā (jo kā uz pesticīdu uz to attiecas PIC procedūra). Jaunākajā PIC apkārtrakstā ES lēmums par importu ir “nepiekrīt” izmantošanai par pesticīdu. Valsts F lēmums par importu ir “piekrīt”.

— Neskatoties uz ES lēmumu par importu, uzņēmums var importēt vielu rūpnieciskai pārstrādei, lai ražotu pesticīdu, jo tas netiks tirgots ES.

— Tā kā valsts F ir piekritusi importam, eksporta procedūru var turpināt. Eksporta paziņojums nav vajadzīgs.

— Tiek rekomendēts, ka eksportētājam jāpieprasa īpašs RIN (vai nu savas valsts IVI, kas to ievietos EDEXIM, vai tieši ar EDEXIM starpniecību) un šis RIN jānorāda muitas deklarācijā. Alternatīva iespēja: eksportētājs var izmantot EDEXIM importa lēmumu datubāzi, lai iegūtu RIN, kas jānorāda muitas deklarācijā. Jāatzīmē, ka importa lēmumu datubāze vēl nav pieejama.

— Piemēro prasības, kas attiecas uz informāciju, kas sniedzama muitas deklarācijās un attiecīgajai IVI, kā arī eksporta sūtījumu iepakošanu un marķēšanu, derīguma termiņu un konteineriem, un drošības datu lapu nodrošināšanu, kā minēts 1. piemērā.

6. piemērs

Eksportētājs vēlas pirmo reizi eksportēt hlordimeformu uz valsti G, kas ir Konvencijas puse. Hlordimeforms ir iekļauts regulas I pielikuma 1. un 3. daļā, jo uz to kā uz pesticīdu attiecas PIC procedūra. Jaunākajā PIC apkārtrakstā valsts G lēmums nav minēts.

— Eksportētājam ir jāiesniedz paziņojums par eksportu, nodrošinot izraudzītajai savas valsts iestādei (IVI) II pielikumā norādīto informāciju vismaz 30 dienas pirms eksportēšanas.

— Pēc eksporta paziņojuma saglabāšanas un nosūtīšanas eksportētājs iegūst RIN, kas tajā brīdī vēl nav aktivizēts.

— Eksporta procedūru nevar turpināt, kamēr IVI valstī G nav devusi nepārprotamu piekrišanu hlordimeforma importēšanai. Ja eksportētāja IVI ar EDEXIM palīdzību konstatē, ka piekrišana vēl nav sniegta, eksportētāja IVI ir jāsaņem piekrišana no IVI valstī G (vajadzības gadījumā Komisija ir gatava palīdzēt).

— Ja, neskatoties uz visiem pienācīgiem pūliņiem, atbilde 60 dienu laikā netiek sniegta un ja ir dokumentēts pierādījums, ka hlordimeforms ir reģistrēts vai atļauts valstī G izmantošanai par pesticīdu, eksportētāja IVI pēc apspriešanās ar Komisiju var izlemt par to, ka eksporta procedūru drīkst turpināt. Tomēr atļauju eksporta veikšanai var piešķirt tikai uz maksimālo periodu 12 mēnešiem, kura beigās no valsts G būs vēlreiz jāpieprasa nepārprotama piekrišana. Nosacījumi, kas izklāstīti šajā punktā, attiecas arī uz 7. piemēru.

— Atkarībā no galīgā rezultāta attiecībā uz nepārprotamas piekrišanas procedūras pieprasījumu eksportu var atļaut veikt un Komisija var aktivizēt RIN. Pretējā gadījumā RIN ir neaktīvs.

— Eksportētājam arī turpmāk ik gadu būs jānosūta eksporta paziņojums, pat ja tiek gūta nepārprotama piekrišana, ja vien valsts G neatsakās no tiesībām saņemt šādus paziņojumus.

— Ja eksporta procedūru turpina pēc nepārprotamas piekrišanas iegūšanas vai saskaņā ar atkāpi, piemēro prasības, kas attiecas uz informāciju, kas sniedzama muitas deklarācijās un attiecīgajai IVI, kā arī eksporta sūtījumu iepakošanu un marķēšanu, derīguma termiņu un konteineriem, un drošības datu lapu nodrošināšanu, kā minēts 1. piemērā.

7. piemērs

Uzņēmums “Buy and Sell” vēlas pirmo reizi uz valsti H eksportēt pesticīdu, kas satur nitrofēnu. Nitrofēns ir iekļauts regulas I pielikuma 1. un 2. daļā. ES ir aizliegts to izmantot kā augu aizsardzības līdzekli, un par attiecīgo reglamentējošo pasākumu ir paziņots PIC sekretariātam. Valsts H ir Konvencijas puse. Tomēr, tā kā uz šo ķīmisko vielu PIC procedūra neattiecas, lēmums par tās importu nav pieņemts.

— Eksportētājam ir jāiesniedz paziņojums par eksportu, nodrošinot izraudzītajai savas valsts iestādei (IVI) II pielikumā norādīto informāciju vismaz 30 dienas pirms eksportēšanas.

— Pēc eksporta paziņojuma saglabāšanas un nosūtīšanas eksportētājs iegūst RIN, kas tajā brīdī vēl nav aktivizēts.

— Līdzīgi kā 6. piemērā eksporta procedūru nevar turpināt, kamēr IVI valstī H nav devusi nepārprotamu piekrišanu nitrofēna importam. Atšķirība ir tāda, ka, tā kā uz ķīmisko vielu PIC procedūra neattiecas, importa lēmums noteikti netiek publicēts jaunākajā PIC apkārtrakstā. Piemēro tos pašus nosacījumus, kas minēti 6. piemērā, tostarp prasību iegūt nepārprotamu piekrišanu, iespēju pieprasīt laika ziņā ierobežotu atkāpi un vēlāk vajadzību pēc nepārprotamas piekrišanas.

— Atkarībā no galīgā rezultāta attiecībā uz nepārprotamas piekrišanas procedūras pieprasījumu, eksportu var atļaut veikt un Komisija var aktivizēt RIN. Pretējā gadījumā RIN ir neaktīvs.

— Ja eksporta procedūru drīkst turpināt, piemēro prasības, kas attiecas uz informāciju, kas sniedzama muitas deklarācijās un attiecīgajai IVI, kā arī eksporta sūtījumu iepakošanu un marķēšanu, derīguma termiņu un konteineriem, un drošības datu lapu nodrošināšanu, kā minēts 1. piemērā.

— Eksportētājam arī turpmāk ik gadu ir jānosūta eksporta paziņojums, pat ja tiek gūta nepārprotama piekrišana, ja vien valsts H neatsakās no tiesībām saņemt šādus paziņojumus.

8. piemērs

Uzņēmums “Exterminator” vēlas eksportēt dimetenamīdu uz valsti I, kas ir ESAO valsts. ES dimetenamīdu ir aizliegts izmantot kā pesticīdu. Tas ir iekļauts regulas I pielikuma 1. un 2. daļā, un tāpēc šādos gadījumos parasti ir vajadzīga nepārprotama piekrišana. Tā kā uz šo ķīmisko vielu PIC procedūra neattiecas, lēmums par tās importu nav pieņemts.

— Eksportētājam ir jāiesniedz paziņojums par eksportu, nodrošinot izraudzītajai savas valsts iestādei (IVI) II pielikumā norādīto informāciju vismaz 30 dienas pirms eksportēšanas.

— Pēc eksporta paziņojuma saglabāšanas un nosūtīšanas IVI eksportētājs iegūst RIN, kas tajā brīdī vēl nav aktivizēts.

— Ja eksporta paziņojumā sniegtā informācija ir pilnīga un pareiza, IVI to nosūta Komisijai. Ja ES eksporta paziņojums attiecīgajā kalendārajā gadā vēl nav bijis, Komisija šo eksporta paziņojumu nosūta valstij I. Ja eksporta paziņojums minētajā gadā ir bijis, eksporta paziņojumu noglabā EDEXIM, to nenosūtot.

— Dimetenamīds ir iekļauts I pielikuma 2. daļā, tāpēc eksporta procedūru nevar turpināt, ja vien nav pieprasīta un saņemta nepārprotama piekrišana par importu. Tomēr, tā kā valsts I ir ESAO valsts, IVI var izlemt par atkāpes piemērošanu un tāpēc var eksportētājam pieprasīt iesniegt dokumentētu pierādījumu, ka viela ir licencēta, reģistrēta vai tai ir piešķirta atļauja. Ja šāds pierādījums ir iesniegts, IVI pēc apspriešanās ar Komisiju var izlemt, ka eksporta procedūru var turpināt bez importējošās valsts nepārprotamas piekrišanas.

— Tomēr, ja pēc apspriešanās ar Komisiju IVI izlemj, ka vajadzīga nepārprotama piekrišana, šī piekrišana jāiegūst no IVI valstī I, kā minēts 7. piemērā.

— Atkarībā no galīgā rezultāta attiecībā uz nepārprotamas piekrišanas procedūras pieprasījumu, eksportu var atļaut veikt un Komisija var aktivizēt RIN. Pretējā gadījumā RIN ir neaktīvs.

— Piemēro prasības, kas attiecas uz informāciju, kas sniedzama muitas deklarācijās un attiecīgajai IVI, kā arī eksporta sūtījuma iepakošanu un marķēšanu, derīguma termiņu un konteineriem, un drošības datu lapu nodrošināšanu, kā minēts 1. piemērā.

— Eksportētājam arī turpmāk ik gadu būs jānosūta eksporta paziņojums, pat ja tiek gūta nepārprotama piekrišana, ja vien valsts I neatsakās no tiesībām saņemt šādus paziņojumus.

9. piemērs

Uzņēmums “XYZ” vēlas eksportēt 1,2-dibrometānu (EDB) uz valsti J rūpnieciskai lietošanai. EDB ir iekļauts regulas I pielikuma 1. un 3. daļā. ES to ir aizliegts lietot kā augu aizsardzības līdzekli, un kā uz pesticīdu uz to attiecas PIC procedūra. Jaunākajā PIC apkārtrakstā valsts J lēmums par importu ir “piekrīt” lietošanai par pesticīdu.

— Tā kā uz vielu attiecas PIC procedūra saistībā ar izmantošanu par pesticīdu, bet ne rūpnieciskiem lietojumiem, valsts J nav pieņēmusi lēmumu, ar ko piekrīt importēt EDB rūpnieciskiem lietojumiem. Tāpēc eksportētājam ir jāiesniedz eksporta paziņojums un jāiegūst nepārprotama piekrišana veikt importu rūpniecisku lietojumu nolūkā. Lai to izdarītu, jāievēro 6. un 7. piemērā aprakstītā procedūra.

— Piemēro prasības, kas attiecas uz informāciju, kas sniedzama muitas deklarācijās un attiecīgajai IVI, kā arī eksporta sūtījumu iepakošanu un marķēšanu, derīguma termiņu un konteineriem, un drošības datu lapu nodrošināšanu, kā minēts 1. piemērā.

10. piemērs

Uzņēmums “Pest Products” vēlas eksportēt pentahlorfenolu saturošu fungicīda preparātu (60 % aktīvās vielas) Fungicīdu X uz valsti K. Pentahlorfenols ir iekļauts regulas I pielikuma 1. un 3. daļā, jo kā uz pesticīdu uz to attiecas PIC procedūra. Valsts K nav Konvencijas puse, tāpēc nevienā PIC apkārtrakstā importa lēmumi šai valstij nav minēti. Cits ES uzņēmums ir eksportējis citu preparātu (kas satur 30 % pentahlorfenola) agrāk šai pašā gadā un ar izraudzītās savas valsts IVI starpniecību saņēmis valsts K iestāžu nepārprotamu piekrišanu. Nepārprotamā piekrišana attiecas tikai uz šo konkrēto preparātu, bet ne visiem pentahlorfenolu saturošiem preparātiem.

— Eksportētājam ir jāiesniedz paziņojums par eksportu, nodrošinot IVI II pielikumā norādīto informāciju vismaz 30 dienas pirms eksportēšanas. Tas tiks nosūtīts Komisijai, kas to iesniegs kā ES eksporta paziņojumu.

— Tomēr eksports nevar notikt, kamēr valsts K iestādes nav devušas nepārprotamu piekrišanu attiecībā uz Fungicīdu X, jo esošā nepārprotamā piekrišana attiecās uz citu preparātu. Lai gūtu šādu piekrišanu, jāievēro 6. vai 7. piemērā aprakstītā procedūra.

— Piemēro prasības, kas attiecas uz informāciju, kas sniedzama muitas deklarācijās un attiecīgajai IVI, kā arī eksporta sūtījumu iepakošanu un marķēšanu, derīguma termiņu un konteineriem, un drošības datu lapu nodrošināšanu, kā minēts 1. piemērā.

11. piemērs

Uzņēmums “Laboratory Analysis Products” plāno eksportēt uz valsti L 100 g nitrofēna izmantošanai laboratorijā analīžu veikšanai. Nitrofēns ir iekļauts regulas I pielikuma 1. un 2. daļā, un tāpēc parasti šādos gadījumos ir vajadzīga nepārprotama piekrišana no importējošās valsts. Tā kā nitrofēna daudzums, ko 2011. gadā paredzēts eksportēt uz valsti L, ir mazāks par 10 kg un to neuzskata par tādu, kas varētu ietekmēt veselību vai vidi, jo to izmanto laboratorijas apstākļos analīžu veikšanai, uz eksportu attiecas Regulas (EK) Nr. 689/2008 2. panta 2. punkta i) apakšpunkts, tāpēc regulu tam nepiemēro. Tomēr, lai izvairītos no sarežģījumiem muitošanas laikā, aktivizēta RIN iegūšanai tika izveidota īpaša procedūra.

— Tiek rekomendēts, ka eksportētājam kādu laiku pirms plānotā eksporta ar EDEXIM starpniecību IVI jāiesniedz īpašā RIN pieprasījums. Pēc IVI apstiprinājuma saņemšanas eksportētājs saņems aktivizētu RIN.

— Eksportētājam RIN jāiekļauj muitas deklarācijā.

(1) OV L 204, 31.7.2008., 1. lpp.

(2) OV L 63, 6.3.2003., 1. lpp.

(3) 2006. gadā Regulu (EK) Nr. 304/2003 anulēja Eiropas Tiesa, jo tās juridiskais pamats bija tikai Līguma 175. panta 1. punkts (Vide), lai gan tiem bija jābūt diviem, konkrēti, bez 175. panta arī 133. pantam (Kopīgā tirdzniecības politika) – Lieta C-178/03 (Komisija pret Parlamentu un Padomi)).

(4) OV L 353, 31.12.2008., 1. lpp.

(5) OV L 196, 16.8.1967., 1. lpp. Direktīva 67/548/EEK no 2015. gada 1. jūnija būs pilnībā atcelta ar Regulu (EK) Nr. 1272/2008.

(6) OV L 200, 30.7.1999., 1. lpp. Direktīva 1999/45/EEK no 2015. gada 1. jūnija būs pilnībā atcelta ar Regulu (EK) Nr. 1272/2008.

(7) OV L 63, 6.3.2003., 27. lpp.

(8) OV L 230, 19.8.1991., 1. lpp.

(9) OV L 309, 24.11.2009., 1. lpp.

(10) OV L 123, 24.4.1998., 1. lpp.

(11) OV L 396, 30.12.2006., 1. lpp.

(12) Šīs vielas minētas šo norādījumu 3. pielikumā (Regulas V pielikumā).

(13) Sk. Regulas 17. pantu.

(14) Šiem lēmumiem jābūt publiski pieejamiem, jo īpaši tiem, ko pieņēmušas dalībvalstu izraudzītās iestādes. Tos publicē arī PIC sekretariāta regulāri veidotajā “PIC apkārtrakstā” (sk. turpmāk) un PIC tīmekļa vietnē http://www.pic.int.

(15) ESAO valstu sarakstu sk. šo norādījumu 8. pielikumā.

(16) Jāņem vērā, ka ar Regulu (EK) Nr. 1272/2008 no 2015. gada 1. jūnija Direktīva 1999/45/EEK būs pilnībā atcelta.

(17) Definīciju sk. 3. pantā.

(18) Jāņem vērā, ka ar Regulu (EK) Nr. 1272/2008 no 2015. gada 1. jūnija Direktīva 1999/45/EEK būs pilnībā atcelta.

(19) OV L 196, 16.8.1967., 1. lpp. Direktīva 67/548/EEK no 2015. gada 1. jūnija būs pilnībā atcelta ar Regulu (EK) Nr. 1272/2008.

(20) OV L 200, 30.7.1999., 1. lpp. Direktīva 1999/45/EEK no 2015. gada 1. jūnija būs pilnībā atcelta ar Regulu (EK) Nr. 1272/2008.

(21) OV L 230, 19.8.1991., 1. lpp. Direktīva 91/414/EEK no 2011. gada 14. jūnija būs pilnībā atcelta ar Regulu (EK) Nr. 1107/2009.

(22) OV L 123, 24.4.1998., 1. lpp.

(23) OV L 353, 31.12.2008., 1. lpp.

(24) OV L 396, 30.12.2006., 1. lpp.

(25) Sīkākus norādījumus par CLP regulu un tajā noteiktajām prasībām par marķējumu un drošības datu lapām sk. Eiropas Ķīmisko vielu aģentūras tīmekļa vietnē: http://echa.europa.eu/clp/clp_help_en.asp.

(26) OV L 302, 19.10.1992., 1. lpp.

(27) OV L 229, 30.4.2004., 5. lpp.

(28) Jāņem vērā, ka ar Regulu (EK) Nr. 1272/2008 no 2015. gada 1. jūnija Direktīva 67/548/EEK būs pilnībā atcelta.

1. PIELIKUMS Eiropas Parlamenta un Padomes Regulas (EK) Nr. 689/2008 I pielikums 1. daļa. Ķīmiskās vielas, uz kurām attiecas eksporta paziņošanas procedūra (Regulas (EK) Nr. 689/2008 7. pants) Jāatzīmē, ka tad, ja uz šajā pielikuma daļā minētajām ķīmiskajām vielām attiecas PIC procedūra, eksporta paziņošanas pienākumus, kas paredzēti 7. panta 2.–4. punktā, nepiemēro, ja ir izpildīti 7. panta 6. punkta b) un c) apakšpunkta nosacījumi. Šādas ķīmiskās vielas, kas turpmāk šajā sarakstā apzīmētas ar simbolu “#”, ērtības labad ir vēlreiz uzskaitītas šā pielikuma 3. daļā. Turklāt jāatzīmē, ka tad, ja par šajā pielikuma daļā minētajām ķīmiskajām vielām ES galīgās reglamentējošās darbības veida dēļ jāsniedz PIC paziņojums, tās ir uzskaitītas arī šā pielikuma 2. daļā. Šādas ķīmiskās vielas turpmāk šajā sarakstā apzīmētas ar “+”. No 2010. gada 21. jūnija regulas I pielikuma 1. daļā ir šādas ķīmiskās vielas (1). Ķīmiskā viela CAS numurs Einecs numurs KN kods Apakš-kategorija (2) Lietojuma ierobežojums (3) Valstis, uz kurām paziņošana neattiecas 1,1,1-trihloretāns 71-55-6 200-756-3 2903 19 10 i(2) b 1,2-dibrometāns (etilēndibromīds)# 106-93-4 203-444-5 2903 31 00 p(1)-p(2) b-b Skatīt PIC apkārtrakstu www.pic.int/ 1,2-dihloretāns (etilēndihlorīds)# 107-06-2 203-458-1 2903 15 00 p(1)-p(2) i(2) b-b b Skatīt PIC apkārtrakstu www.pic.int/ 1,3-dihlorpropēns (4) 542-75-6 208-826-5 2903 29 00 p(1) b cis-1,3-dihlorpropēns ((1Z)-1,3-dihlorprop-1-ēns) 10061-01-5 233-195-8 2903 29 00 p(1)-p(2) b-b 2-aminobutāns 13952-84-6 237-732-7 2921 19 99 p(1)-p(2) b-b 2-naftilamīns (naftalīn-2-amīns) un tā sāļi + 91-59-8, 553-00-4, 612-52-2 un citi 202-080-4, 209-030-0, 210-313-6 un citi 2921 45 00 i(1) i(2) b b 2-naftiloksietiķskābe 120-23-0 204-380-0 2918 99 90 p(1) b 2,4,5-T un tā sāļi un esteri # 93-76-5 un citi 202-273-3 un citi 2918 91 00 p(1)-p(2) b-b Skatīt PIC apkārtrakstu www.pic.int/ 4-aminobifenils (bifenil-4-amīns) un tā sāļi+ 92-67-1, 2113-61-3 un citi 202-177-1 un citi 2921 49 00 i(1) i(2) b b 4-nitrobifenils+ 92-93-3 202-204-7 2904 20 00 i(1) i(2) b b Acefāts + 30560-19-1 250-241-2 2930 90 99 p(1)-p(2) b-b Acifluorfēns 50594-66-6 256-634-5 2916 39 00 p(1)-p(2) b-b Alahlors + 15972-60-8 240-110-8 2924 29 98 p(1) b Aldikarbs + 116-06-3 204-123-2 2930 90 99 p(1)-p(2) sr-b Ametrīns 834-12-8 212-634-7 2933 69 80 p(1)-p(2) b-b Amitrazs + 33089-61-1 251-375-4 2925 29 00 p(1)-p(2) b-b Antrahinons 84-65-1 201-549-0 2914 61 00 p(1)-p(2) b-b Arsēna savienojumi p(2) sr Azbesta šķiedras +: 1332-21-4 un citi Skatīt PIC apkārtrakstu www.pic.int/ krokidolīts # 12001-28-4 2524 10 00 i b amozīts # 12172-73-5 2524 90 00 i b antofilīts # 77536-67-5 2524 90 00 i b aktinolīts # 77536-66-4 2524 90 00 i b tremolīts # 77536-68-6 2524 90 00 i b hrizotils + 12001-29-5 vai 132207-32-0 2524 90 00 i b Atrazīns + 1912-24-9 217-617-8 2933 69 10 p(1) b Azīnfosetils 2642-71-9 220-147-6 2933 99 80 p(1)-p(2) b-b Azīnofosmetils 86-50-0 201-676-1 2933 99 80 p(1) b Benfurakarbs 82560-54-1 2932 99 00 p(1) b Bensultaps 17606-31-4 2930 90 99 p(1)-p(2) b-b Benzols (4) 71-43-2 200-753-7 2902 20 00 i(2) sr Benzidīns un tā sāļi + 92-87-5, 36341-27-2 un citi 202-199-1, 252-984-8 un citi 2921 59 90 i(1)-i(2) i(2) sr-b b Benzidīna atvasinājumi+ — — Binapakrils # 485-31-4 207-612-9 2916 19 50 p(1)-p(2) i(2) b-b b Skatīt PIC apkārtrakstu www.pic.int/ Butralīns 33629-47-9 251-607-4 2921 49 00 p(1) b Kadmijs un tā savienojumi 7440-43-9 un citi 231-152-8 un citi 8107 3206 49 30 un citi i(1) sr Kadusafoss + 95465-99-9 n.a. 2930 90 99 p(1) b Kalciferols 50-14-6 200-014-9 2936 29 00 p(1) b Kaptafols # 2425-06-1 219-363-3 2930 50 00 p(1) p(2) b-b Skatīt PIC apkārtrakstu www.pic.int/ Karbarils + 63-25-2 200-555-0 2924 29 98 p(1)-p(2) b–b Karbofurāns + 1563-66-2 216-353-0 2932 99 00 p(1) b Tetrahlorogleklis 56-23-5 200-262-8 2903 14 00 i(2) b Karbosulfāns + 55285-14-8 259-565-9 2932 99 00 p(1) b Kartaps 15263-53-3 2930 20 00 p(1)-p(2) b-b Hinometionāts 2439-01-2 219-455-3 2934 99 90 p(1)-p(2) b-b Hlordekons 143-50-0 205-601-